text:
Samtyktir gjørdar á bygdarráðsfundi mánadagin 2. november 2015.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
Áðrenn bygdarráðsfundurin byrjaði, hevði borgarstjórin Mikkjal Sørensen ynski um at fáa tvær umsóknir um
stuðul aftrat í skránna undir punkt 8.
Hetta ynskið borgarstjórans varð einmælt samtykt av bygdarráðnum.
1.
Uppskotið til fíggjarætlan hjá Porkeris kommunu fyri árið 2016 javnvigar við fyrstu viðgerð við
12.359.927 krónum. Skattskylduga inntøkan er 40.611.160 krónur. Skattainntøkan er 8.044.244 krónur.
Skattaprosentið er sett til 21%, og barnafrádrátturin er settur til 6.500 kr. fyri hvørt barnið.
2.
Borgarstjórin gjøgnumgekk roknskapin fyri 3. kvartal 2015, og var møguleiki hjá bygdarráðslimum at seta
fram spurningar og gera viðmerkingar til roknskapin.
3.
Av tí at økið, sum spurt verður um, liggur undir ”Ídnaðarøki” ber ikki til at viðmæla umsóknina sambært
byggisamtyktini hjá Porkeris kommunu, har hetta økið er ætlað til: Virkir, goymslur, verkstaðir o. t. sum
hava eitt vinnuligt endamál.
Eisini verður víst til umhvørvislógina.
4.
Samtykt varð at broyta býarskipanina og byggisamtyktina fyri Porkeris kommunu soleiðis, at partur av
matr. nr. 95b og 123b verða broyttir frá C-øki (Almennir stovnar) til A-øki (Bústaðarendamál).
Meðan hetta mál var fyri, var Rannvá Albinus ikki við á fundinum.
5.
Semja varð um ikki at keypa matr. nr. 25.
6.
Samtykt varð at arbeiða víðari við at umvæla skúlan, og at keypa nýggjar lásikassar og hurðagrep til
innhurðarnar í skúlanum.
7.
Hetta mál varð útsett til næsta fund.
8.
a). Umsókn um keyp av bók um Kjølbro varð ikki gingin á møti.
b). Samtykt varð.at stuðla dansifelagið ” Jómsvíkingar ” við: 3.000 krónum
c). Samtykt varð at stuðla jólaborðhaldið í Húsinum við Á við: 3.000 krónum.
Meðan henda umsókn var fyri, var Mikkjal Sørensen ikki við á fundinum.
d). Samtykt varð ikki at stuðla umsóknina frá ” Tannlæknafelagnum ”
e). Samtykt varð at keypa 25 jólakalendarar frá Lions Club í Suðuroy.
f). Samtykt varð at stuðla ” Seyðasýningin 2015 ” við: 3.000 krónum.
g). Samtykt varð ikki at keypa bókina ” Miðnámsrit ”.
h). Samtykt varð ikki at stuðla fløguútgávu hjá Evi T. Djurhuus.
9.
a). Kunnað varð um skriv frá Handara Parti.
b). Kunnað varð um skriv frá LÍV um fígging til kommunurnar.
c). Kunnað varð um innlesing av mánaðarroknskapum, sum nú verður automatiserað.
d). Kunnað varð um uppskot um broyting í løgtingslóg um barsilsskipanina.
Porkeris Bygdarráð.


c: text/html

text:
Eirikur Lindenskov 08.02.2018 (08:32)
Forsetin vann stríðið um valið
Eftir at samráðingarnar millum vinstrasinnaðu stjórnina og andstøðuna slitnaðu í gjár hevur valnevndin í Venesuela gjørt av, at forsetavalið í landinum skal verað 22. apríl – so sum forsetin ynskti.
Andstøðan í Venesuela hevði ynskt sær val í juni, tí tað hevði givið teimum stundir at velja sær nýggjan leiðara, nú tveir av leiðarum teirra eru fongslaðir. Men valnevndin í Venusela hevur valt 22. apríl til valdag.
Trýst á pílin á myndini fyri at síggja video frá AFP/RITZAU.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Við Kaspiska havið
Av Jóan Petur uppi í Trøð. Úr Føringatíðindi, nr. 11, 1894.
Við Kaspiska havið, á flötunum har
fram undan Kavkasus fjöllum,
búði hann Óðin, Asahövdingur,
vísastur maður av öllum.
Hann setti tann kvistin,
sum útrann á Norðanlands grundum.
Fluttí hann har úr landinum burt
við fólkinum og síni frú,
og tá íð tey komu í Svearíki,
í Uppsali reistu tey búð.
Tá nördist tann kvistur, ....
Dreingir har nördust sum furan í líð;
teir kundu á leikum renna.
Enn bregur í ætt tað Svenska fólkið
til snildur og listur at kenna.
So nördist tann kvistur,
og væl útrann ....
Av Oðin sjálvum og hansara ætt
er Normannarótin útrunnin;
hon breiddi seg vestur á Förja land,
her tógvin grein verður funnin.
Her trívist tann kvistur,
sum útrann av Norrönum runni.
Teir ferðamenn ferðast av Nörríkis landi
og fördu sær vinning i Havn,
teir sjógarpar söktu til oyggjarnar her;
av teimum fingu Föringar navn.
Her festist tann kvistur, ....
Enn alast upp menn í hesum landi
við Normanna blóði í árum,
so fríðir teir fara í fjöll og berg
og stríðast á söltum bárum.
Enn livur tann kvistur, ....
Prís verði sjeynda kong Fríðriks minni,
hann fólkinum fríheit gav;
nú kann hvör reisast á fötur, sum fyrr
í trælamyrkrinum svav.
Nú blómar tann kvistur, ....
Her fedrarnir stóðu, her standa vit enn,
her girður tað sama havið,
á sama himli tann sama sól
hvönn morgum rennur úr kavi.
Enn blómar tann kvistur, ....
Her kunna vit síggja um morgunntíð,
hvar sólin kennur úr kavi;
hon tankarnar dregur til okkara bröður,
sum búgva fyri eystan havið.
So blómar tann kvistur, ....
Vit fedrarnar minnast og málið minnast,
vit samlast sum syskin her
og gleða hvönn annan, sum vit kunna best,
í hesu vinarlags ferð.
So blómar tánn kvistur, ....
Lýða vít gud og lóg og rætt,
og dyrka vít visdóms ánd,
tá birtist hjá Föringum ljósari tíð
at skína frá strond til strond,
Tá blómar tann kvistur,
her útrann av Norrönum runni.


text:
Frítíðaravloysarar summarið 2018
Heimatænastan í VEKS er eitt kommunalt samstarv innan eldraøkið millum Vestmanna- Eiðis-, Kvívíkar- og Sunda Kommunu.
Søkt verður eftir frítíðaravloysarum í tíðarskeiðnum 1. juni til 31. august 2018
Talan er um størv innan fylgjandi fakbólkar:
- Sjúkrarøktarfrøðingar
- Heilsurøktarar
- Heilsuhjálparar
- Køks- og vaskifólk
Starvsøkið
- VEKS Eystur (Sunda- og Eiðis Kommuna)
- VEKS Vestur (Vestmanna- og Kvívíkar Kommuna)
Arbeitt verður í skiftandi vaktum og í vikuskiftum.
Setanar- og lønarviðurskifti
Starvið verður sett sambært sáttmála við avvarandi fakfelag hjá nevndu fakbólkum.
Upplýsingar
Nærri upplýsingar um starvsinnihald fáast við at venda sær til
- Sundalagi / Eiði – Poula Reinert-Petersen, tlf. 793251
- Vestmanna / Kvívík – Mia Pedersen, tlf. 793231
Umsókn
Skrivlig umsókn við avritum av prógvum, cv, viðmælum v.m. skal sendast til
ella til
Heimatænastan í VEKS
Bakkavegur 59
FO-350 Vestmanna
Við frámerkinum “Frítíðaravloysarar”.
Freist
Umsóknir skulu vera okkum í hendi í seinasta lagi hósdagin 22. februar 2017 kl. 12.00.
- - -
Upplýsingar um VEKS og virksemi okkara, er á heimasíðuni www.veks.fo


text:
Føroya fyrsta boutique hotel við sjóvarmálan úti við Strond, einans hanagleiv frá gomlu verjuborgini, søguliga Skansanum og skamt frá miðbýnum og gomlu Havnini.Les meira
Øll kømurini á Havgrími eru innrættað við íblástri frá fjørðuni. Litirnir bera brá av sjónum, bæði í silvitni og í uppgangi, fjørðuni, bønum og himmalhválvinum. Kømurini hava ymiska stødd og ymisk snið.Vís kømur
Í kaffihusinum eru gestirnir umgirdir av stuttleikabátum, ríkari søgu og gestablídni. Støkkið inn á gólvið og njótið ein góðan kaffimunn í kenda kaffihúsinum í Havn, og forkelið tykkum ein løtu við heimagjørdum køkum.Vitja Kaffihúsið


text:
Tibet, sum áður var sjálvstøðugt ríki, hevur staðið undir Kina síðan 1950, tá teir hertóku landið verður nevnt "tekja heimsins", tí at tað liggur so høgt. Tibetanar eru frómir buddistar, og kinverski kommunistaflokkurin, ið er ímóti øllum átrúnaði, hevur kúgað og roynt at oyðilagt buddistisku læru teirra. Kortini er átrúnaðurin enn sterkur í Tibet, og fólkið livir eitt trúrøkið lív, alsamt í bøn. Tey heingja upp bønarfløgg við bønum, ið skulu veita teimum eydnu og ríkidømi.
Stríð er ímillum Tibetansku stjórnia í útlegd, við Dalai Lama á odda og kinversku stjórnina um rættin hjá Tibet at vera sjálvstøðugt land. Tibetanar meta kinverska stýrið í Tibet sum ólógliga hertøku av landinum.
Av tí at tað ikki er samsvar ímillum tað Sjálvstýrandi tibetanska øki í Kina og tað etno-mentunarliga Tibet, ið stjórnin í útlegd ger krav uppá er tað ógvuliga torført at siga hvussu stórt landið - sum ikki er eitt land - er, samstundis er tað eisini torført at siga nakað um fólkatalið.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: *
Lhasa
Vídd: 1.228.400 km2
Fólkatal: 2.910.000
Alment mál:
tibetanskt
Átrúnaður:
hinduisma
Stýrirlag:
Sjálvstýrandi øki
Gjaldoyra:
yuan (renminbi) (CNY)
* Hetta er fyri Sjálvstýrandi øki Tibet (Tibet Autonomous Region), sum ikki fevnir um tað sama sum
etno-mentanarliga Tibet.


text:
Visti tú, at leivdir frá slakti dálka?
Visti tú, at tað, sum dálkar eina mest at brenna hjá IRF, eru seyðaskinn? Av hesi orsøk verður heitt á fólk, um at lata seyðaskinn til endurnýtslu hjá góðkendum móttakara.
Visti tú eisini av, at tá ið IRF fær nógvar fullar vembur inn at brenna, so viðførir tað dálkandi útlát frá skorsteininum? Tømið vemburnar — tað verjir umhvørvið.
Verjið umhvørvið:
– Latið ikki seyðaskinn til brenningar — tað dálkar.
– Tømið vemburnar — fullar vembur dálka.
– Latið blóð og annað vatn seta frá, áðrenn leivdir frá slakti verða burturbeindar.
– Latið innvøl og leivdir í plastposar, áðrenn tað verður latið í vanligu bingjurnar.
Hitin í ovninum hjá IRF er vanliga um 1.000 stig. Fer hitin niður á 850 stig, viðførir tað dálkandi útlát í roykinum. Um heystið, tá ið nógvar vátar leivdir frá slakti koma inn, kann tað verða trupult hjá IRF at halda ovnin nóg heitan, til tess at forða fyri dálkandi útláti. Vit heita tí á fólk, um at fylgja omanfyri nevndu vegleiðing, so vit í felag kunnu verja umhvørvið.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Fýra stjørnur í Vestmanna
Nú styttist til konsertina við Nicolinu á Kamarinum, Guðrið Hansdóttir, Eivør Pálsdóttir og Anniku Hoydal, sum verður í Ítróttarhøllini í Vestmanna leygarkvøldið 26. mars '11.
Konsertin byrjar kl. 20.30.
John Dam, fyrireikari, sigur í stuttari viðmerking, at áhugin fyri konsertini er stórur, og at longu nú eru nógv atgongumerki eru seld. So um man ynskir at vera við til størsta tónleikatiltak í Vestmanna nakrantíð, so er ikki at bíða við at keypa atgongumerki.
Áðrenn konsertina ber til at fáa ein betri bita inni á Fjørukrónni. Á matarlepanum er ein "4 stjørnu menu". Til ber at bíleggja borð á tlf. 47 15 00 ella 77 15 00.
Aftaná konsetina verður dansur á Bryggjuni við Tinganest. Hvør minnist ikki løgini Upp á tá, Annan sang, Vágagellan og Babbar?!
Í sambandi við konsertina og dansin koyrir Náttarbussurin hjá Øssuri soleiðis:
Atgongumerki til konsertina eru at fáa í Tutl búðini, hjá eBillett.fo og hjá Magn í Vestmanna. Prísurin er 295 kr.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vestmanna Kommuna fingið stuðul til gróðurseting í viðarlundini
10.05.2010
Vestmanna Kommuna hevur fingið stuðul av játtanini til frama fyri viðarvøkstur, Annika Olsen, landsstýriskvinna í umhvørvismálum, umsitur.
Stuðulin á kr. 49.445 skal nýtast til at gróðurseta aðalgrann, popplar, furu og ymisk sløg av prýðisrunnum í Viðarlundini. Harumframt skal partur av upphæddini nýtast til innigirðing av økinum.
Tað eru nú 20 ár síðani, skúlabørn gróðursettu fyrstu trøini í Viðarlundini, og í ár sleppa uml. 100 næmingar í Vestmanna skúla aftur at gróðurseta hvør sítt træ. Hvørt træ verður skrásett við nummari, so barnið veit júst hvat træ, ið er hansara/hennara.
Tað er Finnbogi Joensen, sum saman við Vestmanna Skúla kemur at standa fyri gróðursetingini.
Les eisini tíðindaskrivið niðanfyri frá Innlendismálaráðnum um stuðul av játtanini til frama fyri viðarvøkstur
Annika Olsen, landsstýriskvinna í umhvørvismálum, hevur tikið avgerð um at veita 5 verkætlanum stuðul av játtanini til frama fyri viðarvøkstur.
Játtanin er í ár á kr. 250.000.
Lýst varð við játtanini í bløðunum og á heimasíðu Innlendismálaráðsins í januar mánaða. Tá umsóknarfreistin var farin, hevði ráðið móttikið 14 umsóknir.
Verkætlanirnar, ið hava fingið stuðul eru hesar:
Jaspur Bjartalíð hevur fingið játtað kr. 18.100 til verkætlanina “Fríøkið Innan Glyvur”
Talan er um viðarlund har ætlanin er at fáa skipað eina gøtu í lendinum; m.a. sum sambinding við býling í grannalagnum. Verkætlanin verður gjørd í samstarv við Sjóvar kommunu.
KFUM skótarnir í Føroyum hava fingið játtað kr. 73.455 til verkætlanina“ Skótadepilin á Selatrað. Trø og runnar á heygnum og í Úlvadalinum”
Gróðursetast skulu ymisk sløg av trøum og smærri runnum. Eisini er ætlanin at gera ein sokallaðan úlvadal, ið skal verða gjørdur sum ein villini skóg, har børn kunnu hugna sær og spæla millum trøini og tætta runnavøksturin.
Rásin í Saltangará hevur fingið kr. 59.000 til verkætlanina “Gerð av viðarlund á Rituvíkarhálsi”
Ætlanin er saman við næmingum og búfólkum á Rásini at royna gróðurseting av føroyskum upprunavøkstri. Við at gera eina gøtu í umráðnum verður eisini møguleiki hjá almenninginum at njóta umhvørvið.
Vága kommuna hevur fingið kr. 50.000 til verkætlanina “Park á Stórutrøð í Miðvági”
Gróðursetast skal á økinum kring nýggja barnagarðin. Ætlanin er at trøini skulu skapa lívd og hugna í økinum. Borð og benkur skulu setast upp og økið skal standa opið til nýtslu hjá almenninginum tá barnagarðurin er stongdur.
Vestmanna kommuna hevur fingið kr. 49.445 til verkætlanina “Næmingar gróðurseta viðarlund”
Ætlanin er at gróðurseta aðalgrann, popplar, furu og ymisk sløg av prýðisrunnum. Uml. 100 næmingar í Vestmanna skúla skulu gróðurseta hvør sítt træ. Hvørt træ verður skrásett við nummari, so barnið veit júst hvat træ, ið er hansara/hennara
Tinganes, 5. mai 2010
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Flogbóltur: Tey bestu 2017/18
ítróttur22-04-2018 - 16:24 - Jóanis Albert Nielsen
Á Galla-veitslu sum Flogbóltsfelagið Fleyr skipaði fyri í gjárskvøldið fingu bestu leikararnir henda heiðurspláti fra Magnusi Tausen, formanni í FBF.
Hjá kvinnunum vann Fleyr seks av sjey titlum, meðan tað var meira javnt býtt hjá monnunum millum ymisku feløgini.
Venjararnir og liðformenninir á einstøku liðunum í meistaradeildini hava seinastu vikuna stemma um bestu leikararnir og úrslitið gjørdist hetta:
Vegna Jan Hentze tók Rói Hentze móti plátuni, vegna Bogan Ilic tók Andreas Reinert Zachau ímóti, og vegna Bjarna Larsen tók Teitur Eliasen ímóti.


text:
Ynsir tú at betra um trygdina og effektivitetin á tíni fyritøku, virki, stovni ella skúla, kann ein ELEKTRONISK LÁSASKIPAN vera ein munadygg loysn.
Dømi um fyrimunir við ELEKTRONISKARI LÁSASKIPAN eru:
- Hurðar kunnu læsast og opnast sjálvvirkandi, til ásettar tíðir
- Betra um trygdina við, at tú altíð hevur stýring á hvør hevur atgongd hvar, og nær
- Minka um lása- og lyklaútreiðslur í sambandi við tá folk fara úr starvi
- Betra um trygdina, og minka um lása- og lyklaútreiðslur í sambandi við burturmistar lyklar. Burturmisti lykilin verður gjørdur óvirkin
Ein elektronisk lásaskipan gevur tær, stutt sagt, stýring á hvør er hvar, og nær.
Hava tit TotalView skipanina, ber eisini til at nýta elektroniska lykilin at stempla inn og út við, heldur enn at tøppa inn loyniorð. Ein skjót og smidlig loysn.
ELEKTRONISKU LÁSASKIPANIRNAR, ið vit umboða, eru frá KABA, ið er ein fyritøka, ið hevur 150 ára royndir á baki. KABA eru kendir fyri dygd, snið og trygd.
Les meira um elektronisku KABA lásaskipanina her. (á enskum)
Faldari um KABA Evolo Faldari um KABA Touchgo (á donskum)
Ver vælkomin at ringja til okkara á +298 606060, og fá meira at vita um ELEKTRONISKAR LÁSASKIPANIR.
Eisini ber til at senda okkum ein teldupost á tokni@ansni.fo


text: Magnus Jákupsson er í hesum døgum við danska felagi sínum VAT í Saint-Dizier í Champagne-Ardenne-distriktinum í Fraklandi, og har varð av sonnum svomið ‘sjampagnu-svimjing’. Tvey føroysk met og juniormet til unga havnarmannin, 24.70 í 50 firvald og 25.50 í 50 rygg í innleiðandi riðlunum, har hansara egnu met vóru ávíkavist 24.92 frá HS-stevnu í apríl mánaða, og 25.74 frá FM 2011. Magnus skal kappast aftur í morgin og ovurmorgin, í 100 rygg, 200 rygg og 100 firvald, umframt í finalunum í 50 firvald og rygg. Hann hevur bestu tíð frá innleiðandi í 50 rygg, og eisini eina rímiliga góða tíð í 50 firvald, bara ein tíggjundapart aftanfyri Amaury Levaux á 24.6. Sí startlista her.


text:
Triðja bókini í røðini um gentuna Marju...
Triðja bókini í røðini um gentuna Marjun
Marjun er mangan í trongum skóm. Brádli...
Marjun er mangan í trongum skóm. Brádliga fær hon eitt hugskot, og áðrenn hon veit av, hevur hon gjørt okkurt skilagott ella okkurt &o...
Marjun er nú stór, tíggju ár og hon roy...
Marjun er nú stór, tíggju ár og hon roynir at gevast við at finna uppá óveruliga søgur. Hon skal flyta við pápan...
Tað kavar, tá ið Marjun koyrir rullugar...
Tað kavar, tá ið Marjun koyrir rullugardinurnar upp hin nítjanda desember í 1944. Tað hendir so nógv henda dagin. Reyður blettur er &ia...


text:
Í Ísrael á borgarstjóraráðstevnu
Annika Olsen, borgarstjóri, fór í gjár til Ísraels, har hon komandi dagarnar skal luttaka á einari stórari borgarstjóraráðstevnu saman við borgarstjórum úr 40 øðrum londum.
Tað eru fyrrverandi sendimaðurin hjá Ísrael í Danmark, Barukh Binah, og varauttanríkisráðharri Ísraels, Tzipi Hotovely, sum hava boðið Anniku Olsen við á ráðstevnuna. Barukh Binah vitjaði í Føroyum í fjørsummar, har hann millum annað hitti Anniku Olsen, og tað var í hesum sambandi, at hann persónliga bjóðaði henni at luttaka á ráðstevnuni í Ísrael.
Borgarstjórin í Jerusalem, Nir Barkat, setti ráðstevnuna á samkomu í ráðhúsinum í Jerusalem í gjárkvøldið, og í sínari setanarrøðu legði hann dent á stóra týdningin, Jerusalem hevur í heimshøpi og í heimssøguni.
Talan er um ráðstevnu, sum er á hvørjum ári, og tað er 32. ferðin, ráðstevnan verður hildin. Evnið á ráðstevnuni í ár er “Safe cities”, har ljós verður varpað á viðurskifti, ið býir kring heimin hava avbjóðingar við í dag.
Á skránni eru virkisvitjanir, fundir og framsýningar um trygd, umhvørvi, vatn, útbúgving og heilsu og um, hvussu nýggj tøkni og tøkniliga menningin kann styðja undir ein tryggari og skynsamari rakstur av einum nútímans býi. Fyritøkur í Ísrael eru millum tær fremstu í heiminum á tøkniliga økinum.
Á ráðstevnuni verður høvið at hitta borgastjórar úr øðrum londum, umboð fyri ráðharrastovur og kommunur í Ísrael, umframt umboð fyri nakrar av størstu fyritøkunum í Ísrael.
Í dag vitja borgarstjórarnir Holocaustsavnið í Jerusalem, Yad VaShem, har minnisløta verður hildin, og eisini verður fundur við umboð fyri ferðavinnumyndugleikarnir í Jerusalem.
Annika Olsen, borgarstjóri, heldur ráðstevnuna vera eitt spennandi høvið at knýta nýggj bond við býir í øðrum londum.
- Eg síggi hesa ráðstevnuna - og møguleikan at knýta sambond við aðrar býir - sum ein lið í royndunum at menna Havnina sum ein altjóða bý í kapping við aðrar høvuðsstaðir úti í heimi, umframt at menna Havnina á tøkniliga økinum og finna innovativar loysnir á framtíðar avbjóðingum.


text:
Skrivað hevur Rannvá Dahl Hanusson
Ein smákiksað og óformell, men undirhaldandi útgáva av Shakespeare leikinum “Macbeth”.
Nornurnar spáa, at Macbeth fer at fáa vald. Maktsjúkan fær hann at svíkja sín kong og drepa hann, sum elvir til skuldarkenslu og oyðilegging. Klassikarin hjá Shakespeare er ein tungur sorgarleikur, men hendan útgávan er stuttlig og lætt skiljandi.
Suðringuron vil hava monologar
Sjónleikararnir tosa ofta beinleiðis við okkum áskoðarar, sum um at vit eru “við” í leikinum. Í byrjanini virkar tað kiksað og ónatúrligt. Sum um at sjónleikararnir royna for nógv at gera leikin stuttligan, men tað er ikki stuttligt.
Tey spæla uppá tað gjøgnum allan leikin, og at enda riggaði tað heilt væl. Serliga tá eini sjónleikarin úr suðri ger gjøldur burturúr at vera sjónleikari í sjónleikinum. Hann sigur beinleiðis við áskoðararnar, at tað er bara ein sjónleikur, og hann vil sleppa at hava monologar líkasum høvuðsleikluturin. Tað er óformelt og riggar væl.
Upprunaliga er Macbeth ein sorgarleikur, men hendan útgávan hevur lættari stemning og nógv skemt. Kortini inniheldur leikurin tung evni sum skuldarkenslu, morð, svik og dirvi. Alt hetta kemst av maktsjúku.
Sjálv kenni eg lítið og einki til upprunaliga Macbeth hjá Shakespeare, men tað bilar einki, tí søgugongdin er rímiliga einføld, og skemtið er skiljandi. Men innímillum eru poetiskir setningar, sum leggja upp til djúpa tulking. Endin hevur eitt “twist”, og áskoðarin stendur eftir við spurninginum: Eru menniskjuni, sum virka køld og kynisk veruliga tey sterkastu?
Orðavalið er ofta nokkso bronglut, tí tey royna at tosa sum “í gomlum døgum”. Í staðin fyri at siga: “Hann hevur sagt”, so siga tey: “Hann sagt hevur.” Tað hevði riggað betur, at hildið seg til nútíðarmálið.
Leikurin er passaliga langur, uml. ein tíma. Áskoðarin nær ikki at keða seg. Sum heild er leikurin góður. Hann snýr seg um spennandi evni og søgugongdin er fín. Skemtið er kiksað í byrjanini, men sum heild er leikurin undirhaldandi. Tað er ikki neyðugt at kenna til Shakespeare áðrenn, tí leikurin er gjørdur einfaldur, og tað er lætt at fylgja við.
Leikurin fær 3 út av 6 R’um.


text:
Nýggjur kundi
Tað er lætt at gerast kundi í Eik.
Tú fyllir út elektroniska umsóknarblaðið, og vit seta okkum í samband við teg fyri at avtala eina tíð til prát
Les meira
Ring bara...
Vit hava víðkað um Kundatænastuna við ráðgevum, so tær ikki nýtist at tosa við tín egna kundaráðgeva um allar fyrispurningar.
Í Kundatænastuni ráðgeva og svara vit tær beinanvegin um eitt nú sethúsafígging, bilfígging, kort og netbankan.
Produktbløð
Vilt tú vita meira um onkra av okkara tænastum?
Tak niður og skriva út produktblað við fleiri upplýsingum
Vegleiðing til Netbankan
Trupulleikar við Netbankanum?
Tak niður vegleiðing til Netbankan
Brúka okkum best
Sum kundi í Eik hevur tú ókeypis og/ella bíligar møguleikar at avgreiða fleiri bankaørindi sjálv/urLes meira


text:
Orð: Henry F. Lyte
Lag: Wolfgang Amadeus Mozart, Henry T. Smart
Týtt: Victor Danielsen
1. Krossin havi eg nú tikið,
sleppi øllum, fylgi tær;
alt, eg leit meg á, er vikið –
Jesus, tú ert alt hjá mær!
Niðurlag:
Eg vil fylgja tær, áh, Jesus,
fyri meg tú lætst títt blóð!
Svíkja øll – av tíni náði,
Harri, fylgi eg tær tó!
2. Brotnaði hvør vón, eg visti,
sveik meg alt, eg søkti, sá,
Himmalin eg ikki misti –
eri eg ei ríkur tá!
3. Um meg verðin háðar, svíkur,
tær hon sama steypið beyð;
um hvørt hjarta frá mær víkur,
Harri, tú ert ei sum tey!
4. Sterki Gud, vilt tú meg lata
hvíla við títt kærleiksbróst,
lat so fíggindar meg hata,
vinir gloyma – alt er ljóst!
5. Maður kann meg níva, treingja,
tað bert dregur meg til tín,
harðar royndir á meg streingja –
Himmalin ber hvíld til mín.


text:
Bjørn Nørgaard sýnir fram í Beijing/
Danski listamaðurin Bjørn Nørgaard er í løtuni í Kina, í Beijing, har hann skal hava eina stóra retrospektiva framsýning við heitinum “Re-modeling the world”, ið eisini var heitið á framsýningini, sum hann hevði á Statens Museum for Kunst. Tað er danska mentamálaráðið, sum skipar fyri framsýningini í samstarvi við SMK, listamannin og donsku ambassaduna í Beijing. Danski mentamálaráðharrin, Marianne Jelved sigur um framsýningina: “- Udstillingen med Bjørn Nørgaard i Beijing fortæller en vigtig historie om dansk-kinesisk kultursamarbejde. Nørgaard var en af de første danske kunstnere, der begyndte at arbejde i Kina. Det er mere end 10 år siden nu. I mellemtiden er han blevet gæsteprofessor på CAFA i Beijing, hvor hans værker nu præsenteres i en stort anlagt udstilling, som jeg ser meget frem til at åbne 24. oktober. Udstillingen er samtidig en del af den danske kultursatsning i Kina, der i de næste 10 måneder vil bane vej for nye samarbejdsrelationer mellem danske og kinesiske kunstnere og kulturinstitutioner - samt give et stort kinesisk publikum mulighed for at udforske dansk kunst og kultur på egen hånd.” Framsýningin letur upp 24.oktober. og letur aftur 28.november. Tá listamaðurin kemur heim aftur, verður hann við á framsýningini “Grafisk Sambond”, sum Steinprent skipar fyri í samstarvi við Norðurlandahúsið, Vejle Kunstmuseum og Kastrupgaard, sum eg fari at greiða frá seinni.
BJØRN NØRGAARD Re-modelling the World – again again again
CAFAM, Central Academy of Fine Art Museum, Beijing
24. oktober-28. november 2014


text:
Orð: James George Deck
Lag 1: William Howard Doane
Lag 2: Ira David Sankey
Týtt: Victor Danielsen
Upprunaheiti: Abba, father! We approach thee
1. Abba, Faðir, síggj, vit koma
í várs Harra Jesu navn,
sum tín barnaflokkur savnast,
søkja Gud, inn í tín favn!
Blóðið hevur okkum reinsað,
harvið fagnar okkum tú,
og tín Andi lærdi okkum
Abba, Faðir! siga nú.
2. Eitt sinn langt av leið vit gingu,
vónleys, blind í sál og sinn;
men tín ríka, fría náði
leiddi okkum til tín inn;
hin fortapta son tú kysti,
klædning, skógvar, ring hann fekk,
bústað hjá tær sjálvum gavst tú
tí, sum fyrr í myrkri gekk.
3. Og í hesum rættferðbúna
er várt stað við borð títt nú;
náði tín várt hjarta gleðir,
ja, og glaður, Gud, ert tú!
Eigur ein seg ei at frøa,
hoyra vit teg siga her,
at hann livir, sum var deyður,
at hitt vilsta funnið er!
4. Abba, Faðir! Vit tilbiðja
teg, til vit teg síggja har,
meðan einglaskarar undrast,
at so stór tín náði var.
Skjótt við tína trónu savnað
skulu, betur enn í dag,
tíni børn í sigursfrøi
Abba, Faðir! syngja glað.


text:
Bergur Rasmussen er lærari og rithøvundur, búsitandi í Vestmanna.
Bergur tók í 1996 prógv á Føroya Læraraskúla. Hann starvast í løtuni í Tórshavnar Kommunuskúla.
Hóast Sigursteinurin er fyrsta bókin, hann hevur skrivað, so kenna vit hann frá rættiliga nógvu týddu bókunum, hann hevur latið úr hondum síðan aldarskiftið.
Yndisdjórið hjá Bergi er kúgvin, men eftirsum hon krevur ov nógv pláss, so hevur hann einki húsdjór ...
Yndisorkestrið hjá Bergi er Beatles; men hann hevur eisini onkrar aðrar plátur og fløgur ... og tá ið tað kemur til fótbólt, heldur hann seg eisini til sama bý; men um tað er tí honum ikki dámar at ganga einsamallur, ella tí honum dámar karamellur, tja ... tað lata vit standa sum ein opnan spurning ...
Hóast Bergur enn ikki hevur lisið Narnia, so dámar honum væl orðingina hjá CS Lewis: Vit lesa fyri at vita, at vit ikki eru einsamøll ... tí tað er nakað av tí sannasta, ið sagt er um bøkur!
Útgávur:
2008 Sigursteinurin
2015 Heit rotta í Vencili nr. 16/2015
Umrøða:
Paula Gaard: Sigursteinurin - ein móttøkufrøðilig viðgerð í Nýggj leiti. Sprotin 2013


text:
Sigursteinur er góður at hava at ganga við uppi á sær, tí tann maður, ið hann hevur, fær altíð sigur, hvar hann er staddur í víggi, honum verður einki at meini, hvar hann ferðast, hvørki av fólki ella trøllum, men eydnan fylgir honum, alt gongur honum eftir vild, og allir hava tokka til hansara. Ei er tí at undrast á, at menn vilja gjarna hava ein tílíkan stein, sum ber so nógv gott við sær; men eingin maður veit, hvar hesin dýri steinur er at finna; men ravnurin veit tað, og nú skal siga frá, hvussu tú skalt fáa ravnin at fara eftir sigursteininum og geva hann frá sær.
Tað er manna søgn, at ravnur troðast í torra, verpur í gø og klekir í einmánaði. Tá ið ravnur nú hevur vorpið, skal maðurin fara upp í hamaran ella gjónna, hvar ravnurin hevur reiðrið; har má hann sita fjaldur og ikki lata ravnin vita av sær og bíða kvirrur, til tess at ravnurin flýgur av reiðrinum. Tá tarvast manninum at vera skjótur at sleppa at reiðrinum, taka eggini, harðkóka tey og fáa lagt tey aftur í reiðrið, áðrenn ravnurin kemur heimaftur, so at hann grunar einki ilt; - kvikur má hann vera, ið hetta skal útinna. Ravnurin kemur tá aftur í reiðrið og legst á eggini; men tá ið hann hevur ligið væl út um klekingartíð, fer hann at verða ótolin, tí at hann sær, at einki er enn brostið fyri nev, og honum leiðist umsíðir liggja longur. Nú tekur hann tey ráð at fara at leita sær eftir sigursteini at leggja í reiðrið hjá eggjunum at fáa klakt tey til ungar; men maðurin má vera staddur har um vegir og annaðhvørt skjóta ravnin og taka steinin úr nevinum á honum, ella lata hann leggja steinin hjá eggjunum og tá koma óvart á hann, áðrenn hann hevur fingið fullklakt hesi kókaðu eggini; tí tá fer hann burtur aftur við steininum hagar, hvar hann fekk hann.
V.U. Hammershaimb: ”Færøsk Anthologi I”, 1891


text:
Guðrið Helmsdal var fødd í Tórshavn í 1941. Hon er lærd sum læknaskrivari og hevur hjágreinaprógv í føroyskum og norðurlendskum máli og bókmentum frá Fróðskaparsetrinum.
Guðrið fór tíðliga undir at skriva yrkingar. Hennara fyrsta yrkingasavn “Lýtt lot” kom út í 1963, og tað var fyrsta savnið av modernaðum skaldskapi á føroyskum skrivað av eini kvinnu. Í 1974 fekk Guðrið Helmsdal virðisløn M.A. Jacobsens fyri yrkingasøvnini Lýtt lot og Morgun í mars. Fleiri av hennara yrkingum eru týddar til onnur mál.


text:
17. mai í 2017 var skjøtul settur á fjórða útbjóðingarumfar til oljuleiting við Føroyar. Hetta var gjørt á einum almennum føroyskum tiltaki, har Poul Michelsen, landsstýrismaður í vinnumálum, lat komandi útbjóðingarumfarið upp, og har nýggj og áhugaverd vitan var framløgd, sum er sprottin úr tí arbeiði Jarðfeingi saman við samstarvsfeløgum hava gjørt seinastu árini. Arbeiði, sum hevur ført við sær, at fleiri áhugaverd leitimið eru funnin á føroyska landgrunninum.
Harumframt vóru tær kjarnur, sum eru komnar upp frá millum 2000 og 3000 metrar undir havbotninum á landgrunninum, lagdar fram til fólk at síggja og lesa um. Aftaná var okkurt leskiligt at fáa.
Jarðfeingi er í løtuni við at kanna og tulka allar dátur umaftur fyri betur at skilja ta jarðfrøðiligu menningina av føroyska økinum. Um miðjan juni 2017 vóru umboð fyri Jarðfeingi saman við umboðum frá samstarvsfeløgunum í London, har arbeiðið, sum er gjørt seinastu árini, var lagt fram fyri innbodnum oljufeløgum.
Sum partur av marknaðarføringini av fjórða útbjóðingarumfari hevur Jarðfeingi tikið lut í fleiri ráðstevnum kring heimin fyri at økja um áhugan hjá oljufeløgunum fyri føroyska útbjóðingarumfarinum.
Dátugoymsla
Higartil eru boraðir 9 kanningarbrunnar, 3 vísindalig borihol, og meir enn 150 grunn borihol eru tøk í tí føroyska økinum. Harafturat eru heili 50.000 km av “speculative” 2D-seismikkdátum og 9.000 km2 av 3D “speculative” seismikkdátum goymdar á Jarðfeingi. Umframt hetta koma “proprietary” seismikkdátur.
Tyngdar- og magnetiskar dátur kunnu útvegast við seta seg í samband við Getech.
Útbjóðingarøkið í 4. útbjóðingarumfari
Djúpd frá teimum 9 boraðu brunnunum
Brunnur 6004/12-1 (Svínoy): 4288 m djúpur
Brunnur 6004/16-1 (Marjun): 4246 m djúpur
Brunnur 6005/15-1 (Longan): 4000 m djúpur
Brunnur 6004/17-1 (Marimas): 3797 m djúpur
Brunnur 6005/13-1 (William): 3351 m djúpur
Brunnur 6004/8a-1 (Anne-Marie): 3901 m djúpur
Brunnur 6104/21-1: (Brugdan): 4201 m djúpur
Brunnur 6104/21-2 T2: (Brugdan II): 4510 m djúpur
Brunnur 6104/25-1: (Súla/Stelkur): 3015 m djúpur


text:
U-21: Fingu eitt heiðurligt úrslit ímóti Norra
ítróttur21-07-2017 - 19:59 - Jóanis Nielsen
Føroyska liðið fekk eitt heiðurligt úrslit ímóti Norra.
Teir fyrstu 15 minuttirnir leikti javnt á, men føroyska liðið misti í seinnu helvt av fyrra hálvleiki, soleiðis at hálvleiksstøðan gjørdist 15-8 til Norra.
Í seinna hálvleiki leikti føroyska liðið heilt væl, teir vunnu seinna hálvleik 15-14, soleiðis at endaliga støðan gjørdist 29-23, sum má metast sum eitt gott úrslit ímóti sterku norsku holdbóltstjóðini.
Sunnudagin klokkan 18 spæla okkara menn aftur. Tá verður mótsstøðuliðið Týskland, har má roknast við at Týskland vinnur.


text:
Í samstarvi við Reinsaríið og Karavella Marionett-Teatur skipar Listaskúli Føroya fyri einum stuttum skeiði í at gera livandi dukkur – ella leikarar til dukkuleik – 12 og 13. mai kl. 10 – 13. Skeiði er fyri børnum 11 til 15 ár. Til ber at teknað seg við at ringja til 228327, pláss er fyri 12 luttakarum.
2 ára sjónleikaraútbúgving frá Tidens Teater í Århus 1990
3 ára útbúgving sum lærari í F.M.Alexandertøkni frá Alexanderskolen í Kbnhvn., 2001 – 2004
Áhugin fyri sjónleiki er sprottin úr sjónleikarumhvørvinum í Kvívík í 70´unum. Havi arbeitt sum yrkisleikari í Føroyum síðani 1990. Fyrst í “Grímu”, síðani á Tjóðpallinum – sum sjónleikari, leikstjóri, rithøvundur og skeiðshaldari. Stovnaði í 2010 saman við øðrum leikbólkin “Grugg”.
Havi t.d. spælt við í Sjeynda Boð, Dario Fo 1991, Dreymur Jóanssøkunátt, W. Shakespeare 1998, Húsið hjá Bernardu Alba, Lorca 1995, Nord Ost, Torsten Buchsteiner 2008, Breaking the Waves, Lars von Trier 2012.
Leikstjórnað m.a. Hurlivasi í Lítluvík 1992, Snati 1996, Myrkursins Børn 2013 umframt fleiri Ólavsøkukabarettir í Sjónleikarhúsinum.
Tók saman við øðrum stig til at seta føroyskar røddir til teknifilmar í sjónvarpinum, og havi í nógv ár arbeitt við tí.
Havi egið virkið, har eg bjóði undirvísing i m.ø. rødd og tekstframburði – umframt at eg arbeiði nógvsum undirhaldari til veistlur o.a
Skrivað leikrit – m.o :
Grumma Grimhild – saman við Biritu Mohr 1997
Fótur í Hosu – saman við Hans Tórgarð 1999
Myrkursins Børn – settur upp á Tjóðpalli Føroya várið 2013
Síðan 2000 havi eg arbeitt kontinuerligt saman við Nadine George of The Voice Studio in London. Nadine George hevur ment ein arbeiðshátt í rødd og textarbeiði, bygdur á hennara arbeiði saman við kenda sjónleikaranum og undirvísaranum Roy Hart. Havi undirvíst nógv í hesum arbeiðshátti: Á skeiðum við sjónleikarum, deknum, starvsfólkið á barnagørðum. Í fleiri umførum undirvíst á Føroya Lærara- og Pædagogskúla, og á skeiðum fyri lærarum á Nám.
Gunnvá Zachariasen (f. 1973) byrjaði at spæla sjónleik í Sjónleikarhúsinum fyrst í 1990’unum. Hon var við í fleiri Ólavsøkukabarettum og Leikhúsjólum, umframt leikum hjá Havnar Sjónleikarafelag og var onkutíð gestaleikari í leikbólkinum Grímu.
Gunnvá fór á sjónleikaraháskúla í norðurlendska fólkaháskúlanum í Kungalv, Svøríki.
Har fekk Gunnvá av álvara alsk til sjónleik og byrjaði at lesa dramaturgi á Århus Universitet. Men Gunnvá vildi heldur standa á palli heldur enn lesa um pallist. Hon søkti og kom inn á Statens Teaterskole í Keypmannahavn, hagani hon var útbúgvin sjónleikari í 2000.
Síðani hevur Gunnvá starvast á ymsum leikhúsum í Danmark (Theatre La Balance, Aveny-T, VidenskabsTeatret, Teater Masken, Blumenbach Instituttet o.ø.), hon var partur av sjónleikarakollektivinum International Theatre Collective, sum hon ferðaðist saman við í USA og Kanada í 2004-05.
Eisini hevur Gunnvá javnan verið á palli við Leikhús Grímu og á Tjóðpalli Føroya, eitt nú við leikum so sum Ginu Søgur, Í óðamansgarði, Limbo, Nordost, Snati, Reinsan, Breaking The Waves og fleiri øðrum, umframt at hon hevur lagt rødd til mangar teknifilmar og søgur í útvarpi og sjónvarpi.
Hon var við at stovna leikbólkin Tvazz í 2006 og hevur framleitt og spælt í leikum so sum Køksdrotningarnar, Fundamentalisturin, 4.48 Psykosa, Tey óndu, Stovugenturnar.
Gunnvá undirvísir eisini nógv í sjónleiki, kropp, rødd, samskifti og framburði og fyriskipar tiltøk, leikir og festivalar innan leiklist.
Hon tekur í løtuni eina diplom útbúgving í list og mentanarmiðlan fyri børn og ung á Den Danske Scenekunstskole/University College Sjælland.


text:
Hanus T. Bærentsen. Hann er føddur á Eiði í 1953, men vaks upp og gekk í barnaskúla á Sundi, til hann fór í realskúla í Hoydølum, har hann tók prógv í 1972. Hann arbeiddi á verkstaði í eitt ár, fór so á læraraskúla í Havn og tók prógv har í 1978. Síðani hevur hann verið lærari við Klaksvíkar skúla.
Í 1975 gav forlagið Læraranæmingar út yrkingasavn hansara »Skýming«, seinni komu barnasangbøkurnar »Stjørnan«, 1976, »Blóman«, 1977, og barnabókin »Tá ið eg var lítil«, 1978. Umframt hevur hann lagt til rættis bóklingin »Jól«, 1981, og saman við einum 3. realflokki í Klaksvík »Várbros«, 1981.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
NFÌ ráðið(nevndin) skipað seg, fundur í stjórnini eftir summarfríðtíðina
Tann 24 juni hevði NFÌ aðalfund.
NFÌ nevndin/ráðið er nú soleiðis (nevndin/ráðið hevur skipa seg tann 27 juni)
Jón A. Østerø, formaður
Atli S. Justinussen, kassmeistari
Silja Michaelsen, skrivari
Nevndin gleðir seg til komandi avbjóðingar.
Fundur verður í ráðnum/stjórnini eftir summarferiuna.
Stjórnin er manna av, forkvinnu/formanni í tykkara felag.
Kunna tit senda okkum t-post adressuna sum tykkara forkvinna/formaður í tykkara felag hevur ?
Til t-post adressu nfi@nfi.fo
Vit ynska tykkum eitt gott summar.
Hoyrast/síggjast
E.S: Um tað er okkurt lima-felag sum ikki hevur fingið hesi boð, vinarliga víðari sendi teimum hesa fráboðan.
Takk fyri.
Vegna NFÌ
Jón A. Østerø
formaður


text:
Volvo Kring Føroyar 2015 - Torkil sigraði á Sandi og liggur á odda
Torkil gjørdi hattrick tá hann á Sandi vann triðja sigurin á rað. Triðja etapan bleiv koyrd á Sandoynni, og tá skuldu allir súkklar koyra sama tein og eins langt. Allir súkklarar skuldu tí koyra 18 km. Í mun til Kongaetapuna dagin fyri, tá Opni bólkur koyrdi 125 km, so ljóðar 18 km ikki av nógvum. Men tá kappast verður í einkultstarti, tá koyrur súkklarin kapp ímóti sær sjálvum og klokkuni, og tá verður traðka so hart á pedalurnar sum tilber og allar 18 kilometrarnar, ella hvussu langur teinurin nú einaferð er.
Kappast var í einkultstarti, og eftirsum Torkil vann gull á Oyggjaleikum fyri bert einum mánaði síðani, ja so var lítið at ivast í hvør favoritturin var til kappingina á Sandi.
Torkil vann sannførandi og liggur nú á odda í Volvo Kring Føroyar súkklukappingini, sum endar sunnudagin.
Dávur Magnussen koyrdi sum ein ávísur var í hølunum á honum, og hann tók øll á bóli tá hann vann á bæði Guðmundur Joensen og Jóanis Albert Nielsen, sum eisini er góður í júst hesari grein.
Triðjur á mál gjørdist Jóanis Albert Nielsen, og tað vóru júst hesir tríggir, ið mannaðu føroyska súkklulandsliðið, sum vann bronsu í einkultstarti á Jersey.
Sandingurin, Sverri Mohr Edvinsson vann motiónsbólkin.


text:
Eirikur Lindenskov 01.04.2017 (06:21)
Keyptu 30 prosent fleiri bilar í mars
Hóast samlaði innfutningurin av akførum fyrsta ársfjórðing ikki er vaksin eins nógv og áður, »bara« sløk 9 prosent, so vaks innflutningurin av nýggjum bilum í marsmánaði við 30 prosentum.
Í mars mánaði keyptu føroyingar 266 nýggjar bilar. Tá eru øll akfør tald við. Tað er ein vøkstur upp á 62 akfør í mun til sama mánað í fjør. Higartil í ár hava vit innflutt 660 nýggjar bilar í mun til 606 sama tíðarskeið í fjør, og tað er ein vøkstur í prosentum upp á 8,91.
Størsti bólkur av akførum er sum vera man persónbilarnir, sum vóru 190 í tali í mars í ár í mun til 155 í mars í fjør. Ein vøkstur upp á 35 bilar. Higartil í ár hava vit innflutt 485 nýggjar persónbilar í mun til 464 sama tíðarskeið í fjør. Tað er ein vøkstur upp á 4,53 prosent. Tað bendir á, at støðugi vøksturin í innflutningi av bilum, sum vit hava sæð í fleiri ár, nú tykist at flata eitt sindur út.
Hagtølini hjá Akstovuni yvir innflutningin av nýggjum akførum sæst VIÐ AT TRÝSTA HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Framløgur 2016
Á Vísindavøkuni 30. september vóru ein røð av framløgum í Reinsarínum.
08.00
How scientists use colors and lasers to study infection.
Amanda G. Vang, Landssjúkrahúsið PDF
08.30
Fjarðarrák – kanningararbeiði í Sundalagnum.
Erna Joensen, Fiskaaling PDF
09.00
Tá eg verði stór, tá verður tað gott? Framtíðartankar hjá føroyskum ungdómi.
Firouz Gaini, Søgu- og Samfelagsdeildin, Fróðskaparsetrið PDF
09.30
Ættarbandsskráin hjá Ílegusavninum - hagtøl og tættir.
Guðrið Andorsdóttir, Ílegusavnið PDF
10.00
Royndir og skrásetingar á Búnaðarstovuni at menna burðardygt seyðahald í Føroyum.
Jens Ivan í Gerðinum, Búnaðarstovan PDF
10.30
Um FarGen
Noomi Gregersen & Katrin Apol, FarGen PDF
11.00
Færøernes 2030 vision (vedvarende energi) fra et politisk, økonomisk og samfundsperspektiv.
Lau Blaxekjær Øfjord, Søgu- og Samfelagsdeildin, Fróðskaparsetrið
11.30
Grøn elframleiðsla og orkugoymslur.
Bjarti Thomsen, Umhvørvisstovan PDF
12.00
Náttúran hevnir seg. Økokritikkur í bókmentum.
Bergur D. Hansen, Føroyamálsdeildin, Fróðskaparsetrið PDF
Pokémon GO tiltak
Framløgur í Pecha Kucha sniðið (20 myndir í 20 sekund hvør) um evni við íblástri frá Pokémon GO
18.00
Hugtakandi læring í øktum veruleika
Ólavur Ellefsen
Um hvussu Pokémon Go og aðrar líknandi appir við øktum veruleika (augmented reality) og staðsetingartøkni kunnu hugfanga næmingar, og hvussu tað verður og møguliga kann brúkast í útbúgvingarhøpi í komandi tíðum. PDF
18.10
Krógva og blunda - Pokémonar og fólk
Ása Johannesen
Um atburði hjá Pokémonum og fólk og kanska hjá fólki, sum spæla Pokémon GO PDF
18.20
Metamorfosu hugtakið í náttúruni
Magnus Gaard
Fullkomin umskapan ella stigvísar smærri broytingar - Lýst við dømum úr Pokémon og náttúruni. PDF
18.30
"Zappa" teg í betri kropsligan form
Magni Mohr
Um ágóðan av intensari intervalvenjing á ymiskar kropsskipanir og um hvussu hesar grundreglur kunnu samantvinnast við spølum sum Pokémon GO. PDF
18.40
Á ferð inn í eina óendaliga verð
Annika Sølvará
Um hjáveiðu av Pokémon GO í mentanar- og ferðavinnuhøpi og hugleiðingar um møguleikar at nýta tøkni í ferðavinnuhøpi í Føroyum. PDF
18.50
Møguleiki fyri jaligari menning av tøkni
Gunnar S. Knudsen
Um hvussu tøknin handan Pokémon Go verður nýtt. Dentur verður lagdur á hvussu øktur veruleika (Augmented Reality) brúkar staðsetingartøkni (Geo-Location), accelerometer og data-innsavning. PDF
19.00
Í hvønn mun er økta talgildanin av gerandisdegnum skaðandi og í hvønn mun ein gáva?
Suni Poulsen
Hugleiðingar um granskingina í, hvussu nýggj tøkni ávirkar likamliga og sálarliga heilsuna, serliga hjá børnum og ungum. PDF
Kjakfundur
Kvøldseta frá kl. 20 við framløgum, tónleiki og kjaki.
Hans Pauli Strøm: Føroya demografi frá miðøld og nútíð
Tankar um Føroyar úr fleiri ymsum vísindaligum sjónarhornum:
Guðrið Andorsdóttir úr ein genetiskum sjónarhorni.
Erling Isholm úr einum søguligum sjónarhorni.
Solveig H. Olsen úr einum mentanarligum sjónarhorni.
Bjarni á Steig úr einum heilsuligum sjónarhorni.
Helena Dam á Neystabø úr einum politiskum sjónarhorni.


text:
Orð og lag: Rani Nolsøe
Og nú,
tá ið heystið aftur kom
og vit kenna hvussu tað er
tá ið sól og summar fer
Áh ja,
tíðin streymar blítt framvið
ár og mánar lið um lið
eru vit so langt á leið
Men innan í tær sprettir lívsins vár
alt komandi – einki farið er
títt blíða lyndi, tíni eygu klár
altið – á ferð
ein dag tú komst til mín
og nú er lívið títt – ja títt
OK,
so stendur tú nú her
bíðar tær tann stóra verð
tú alt í huga tínum ber
So far,
tínar leiðir – lívið lær
ber teir gymsteinar sum tú sær
má tað góða fylgja tær
Og innan í tær sprettir lívsins vár
alt komandi – einki farið er
títt blíða lyndi, tíni eygu klár
altíð – á ferð
ein dag tú komst til mín
nú er lívið títt – ja títt


text:
Magnus Heinason er júst liðugur við vár-yvirlitstrolingina á føroyska landgrunninum, har hundrað hál upp á ein tíma verða tikin um árið. Sum kunnugt hevur tað verið eitt met-langt tíðarskeið við óvanliga lítlari nøgd av toski og hýsu síðan 2006.
Nøgdin av toski og hýsu í yvirlitstrolingini bendir á, at støðan byrjar at líkjast tí, sum fyrr var vanligt. Eisini var nógv at fáa av hvítingi, reyðsprøku og svartkjafti.
Nøgdin av upsa, gulllaksi, tungu, longu, hvítingsbróðri og havtasku var sum eitt miðalár, meðan lítið varð fingið av brosmu og kongafiski. Magakanningarnar vístu, at tað var sera nógv til av nebbasild.
Les túrfrágreiðingina við at trýsta her.


text:
Meira um Óhapstrygd
Óhapstrygd er ein ískoytistrygging til Familjutrygd.
Tú sært á tínum tryggingarskjali fyri Familjutrygd, um tú hevur teknað tryggingina. Tað er ein sjálvsábyrgd galdandi fyri ein og hvønn skaða á tryggjaðu lutirnar. Sjálvsábyrgdin er nevnd í tryggingarskjalinum. Tað er ein treyt fyri endurgjaldi, at skaðin ger lutin óbrúkiligan, og at luturin kann latast Trygd. Aldurin á lutinum avger støddina á endurgjaldinum. Tryggingin veitir endurgjald fyri brádligar skaðar, ið ikki koma undir aðrar skaðaorsøkir ella undantøk, ið nevnd eru í treytunum fyri Familjutrygd nr. 7-03.
Dømi um undantøk eru m.a.:
-
um skadda innbúgvið er dekkað av garantii frá øðrum veitara,
-
um eitt djór ger skaðan,
-
um skaðin bert er kosmetiskur. Kosmetiskur skaði er til dømis smáar sprekkur, skeinur og skursl og at lutir flusna.
Minst til
Tryggingin ongantíð veitir endurgjald fyri teldur, teldlar, fotoútgerð o.a., um hetta verður skatt, tá tað er sent sum innskrivað ferðagóðs. Hetta er ikki ein fullfíggjað útgreining av Óhapstrygd. Ynskir tú eitt fullfíggjað yvirlit, sí grein 7.2 í tryggingartreytunum fyri Familjutrygd nr. 7-03 her.


text:
Uppskotið um at javnseta økini í landinum í arbeiðssteðgi á ting í dag
Fyri Tjóðveldi er tað sera avgerandi og eitt prinsippmál, at rættindini og skyldurnar á
arbeiðsmarknaðinum verða avtalaðar við frælsum samráðingum á
arbeiðsmarknaðinum.
Fer annar samráðingarparturin, ið hevur tann valdsmøguleikan – nevniliga landsstýrið
– inn við lóg í eina arbeiðsósemju, so er arbeiðsmarknaðurin og frælsi
samráðingarrætturin syndraður. Tá verða avleiðingarnar djúptøknar og møguleikarnir
fyri eini siviliseraðari loysn á so grundleggjandi spurningum, skotnir langt út í
framtíðina.
Málið um samráðingarrætt og verkfalsrætt á arbeiðsmarknaðinum, og hetta at javnseta
økini í landinum viðvíkjandi samferðslu, skal sostatt loysast við samráðingum millum
partarnar á arbeiðsmarknaðinum, áðrenn arbeiðssteðgur kemur í.


text:
Sunda Kommuna byggir nýggjan skúla í tveimum hæddum við skúlastovum, bólkarúmum, bókasavni, starvsfólkarúm, skrivstovur, og rúm til lærarafyrireiking. Eisini inniheldur skúlin eina ítróttarhøll. Nýggi skúlin verður bygdur upp í gamla skúlan. Samlaða gólvvíddin á nýggja skúlanum er um 3.000m2.
SMJ hevur verið við til at gjørt brunaprojektið fyri bygningin.
Byggiharri: Suna Kommuna
Høvuðsarbeiðstakari: Jóan Petur Vang
Jørðarbeiðstakari: HZ Gravimaskinur
Ráðgevarar: Brim arkitektar, LBF, PB Consult, Steingrund akustik og SMJ Ráðgevandi verkfrøðingar.


text:
Orð: Rasmus Christoffer Effersøe
Lag: Hans Jacob Højgaard
1. Alfaðirs eygu jarðarríki skoða
við túsundfalda miskunn-milda loga;
til vetrarrósu – inn í armóðsfjósið –
til einkarsonin sendist dýrdarljósið.
2. Tað ljósið bera einglar allar vegir,
hvar børn á foldum Jesusbarnið gleðir,
tað bjart man ljóma, – syndabundin hóma,
at fyri teimum sprettur lívsins blóma.
3. Lov, prís og heiður havi Drottur ríki,
sum letur son sín verða mannalíki.
Frá hugmóðsmeini okkum leiðir beini,
vær søkjum eyðmjúk sess á flórgarðs steini.


text:
Oljuprísurin fall ein dollara í gjár
Prísurin á eini tunnu av norðsjóvarolju viknaði nógv á spottmarknaðinum gjøgnum dagin í gjár.
Klokkan hálvgum sjey í gjárkvøldið var prísurin 61,37 dollarar fyri tunnuna.
Hetta er ein dollari minni enn í gjáramorgunin og eitt fall upp á heili 2 prosent fyri dagin, skrivar e24.no.
Síðstu vikuna er prísurin fallin 3,11 prosent.
Orsøkin til afturgongdina eru nýggj oljugoymslutøl, sum hóast eitt størri fall enn væntað í ráoljugoymslunum, vístu eina munandi øking í bensingoymslunum.
Bensingoymslurnar vuksu við 6,8 miljónum tunnum í síðstu viku ímóti teimum væntaðu 2 miljónum tunnunum, sambært greingarmetingum frá FactSet.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Floksting 2018 verður 6. & 7. apríl í Tekniska skúla í Klaksvík
Saman kring landið alt
um eina frælsa tjóð og einar javnar og skapandi Føroyar
Floksting Tjóðveldis verður hildið í Klaksvík næsta vikuskifti
Íslendski forsætisráðharrin Katrín Jakobsdóttir vitjar í Føroyum í sambandi við floksting Tjóðveldis, har hon verður gestarøðari.
Floksting Tjóðveldis 2018 verður í Tekniska skúla í Klaksvík fríggjadagin 6. og leygardagin 7. apríl undir heitinum “Saman kring landið alt – um eina frælsa tjóð og einar javnar og skapandi Føroyar”.
Á flokstinginum verða øll tey týðandi málini, sum eru knýtt at høvuðsheitinum umrødd og viðgjørd. Hesi mál snúgva seg m.a. um burðardygd, náttúru og umhvørvi, frælsi, loysing, danska blokkin, størri ábyrgd og virðing fyri politisku skipanini, stovnsrøkt, betri heilsuverk, almennaverk og skúlaverk, umframt ein munagóðan økismenningarpolitikk, bert fyri at nevna nøkur av evnunum.
Fyrsti flokstingsdagur
Flokstingið byrjar kl. 19 fríggjakvøldið, tá Petur í Gong aðalstjórnarformaður setir tingið. Síðan verður mentanarligt tiltak, sum Steintór Rasmussen skipar fyri.
Kl. 19.30 verður flokstingið skipað við tingformanni og tingskrivara, og sum siður er verður yvirlýsingartoymi valt.
Á skránni fríggjakvøldið er framløga av roknskapi, umrøða av innkomnum málum og atkvøðugreiðsla. Fríggjakvøldið endar við vali av starvsnevnd, grannskoðarum og tiltakslimum.
Annar flokstingsdagur
Flokstingið byrjar leygarmorgunin kl. 8.30 við morgunmati. Kl. 9.30 verður formansfrágreiðing, og eftir formansfrágreiðingina verður politiskt orðaskifti um formansfrágreiðingina og politisku mál floksins.
Eftir matarsteðgin á middegi leygardagin, kl. 13.15, fer Katrín Jakobsdóttir, forsætisráðharri Íslands, at halda gestarøðu á flokstinginum. Eisini luttekur Steingrímur J. Sigfússon, forseti Altingsins á flokstinginum.
Tað hevur í mong ár verðir fastur táttur, at íslendskir tinglimir frá teimum vinstru grønu vitja á árliga flokstingi Tjóðveldis. Somuleiðis vitja føroyskir tinglimir í Íslandi, tá systurflokkur Tjóðveldis í Íslandi hevur ársfund.
Landsstýrisfólk og tingmanning leggja fram
Eftir gestarøðuna hjá Katríni verður tiltak, har landsstýrisfólk og tingfólk floksins fara at greiða frá teimum málum, ið tey arbeiða við, nú valskeiðið er farið at lækka, og teimum møguleikum, ið eru fyri at røkka á mál, sum ætlað.
Eftir framløgurnar hjá landsstýrisfólkunum og tingfólkum floksins, verður politiska orðaskiftið tikið uppaftur. Tá orðaskiftið er liðugt verður frágreiðing frá Unga Tjóðveldi, áðrenn yvirlýsing frá flokstinginum verður kunngjørd.
Stroyming
Annar flokstingsdagur verður stroymdur, og til ber at síggja stroymingina á heimasíðuni hjá Tjóðveldi, tjodveldi.fo og á fjurtandi.fo. Byrjað verður at stroyma kl. 9.30 leygarmorgunin, tá Høgni Hoydal floksformaður heldur formansfrágreiðingina.
Veitsla
Um kvøldið verður veitsla fyri øllum tjóðveldishugaðum. Tekning til veitsluna kann gerast hjá Mildrid, telefon 504606 og Lone, telefon 592424, ella umvegis teldupost: lone.hoeg.bejer@altfyrieitt.fo. Kostnaðurin er 270 krónur og kann gjaldast á konto 9865-100.268.0 í Norðoya Sparikassa.


text:
USA hevur flutt sendistovuna til Jerusalems
– "Við at viðurkenna søguna hevur tú skapt søgu", segði Benjamin Netanyahu við Donald Trump, tá ið USA opnaði sendistovuna í Jerusalem.
Netanyahu takkaði Trump fyri at flyta sendistovuna.
Trump var ikki sjálvur hjástaddur.
Dánjal av Rana skrivar m.a.:
Tað var 14. mai 1948, fáar tímar áðrenn bretar tóku seg úr økinum, at David Ben Gurion lýsti ísraelska statin at verða stovnsettan.
USA, og til undran hjá mongum, eisni Sovjetsamveldið viðurkendu beinanvegin nýggja statin, saman við fleiri øðrum londum. Muslimsku grannarnir vildu ikki viðurkenna Ísrael men fóru heldur í kríggj móti hesum lítla endurstovnaða landi.
Kríggið vardi í 10 mánaðir, men tá vápnahvíldin byrjaði, hevði Ísrael vunnið sær nógv størri landaøki, enn ætlanin hjá ST í resolution 181 frá 1947 var. Ísraelski herurin hevði tikið ein part av Negev oyðimørkini og Gaza-geiranum, Galilea, eitt fitt petti av vestara áarbakka og allan Jerusalem. Jordan valdi tá at hertaka restina av økinum, sum bretar higartil høvdu umsitið, meðan Egyptaland hertók restina av Gaza-geiranum.
700.000 arabarar flýddu úr heimum sínum í Ísrael, meðan á leið sama mongd av ísraelum flýddu til Ísraels orsaka av forfylging í grannalondunum.
Ísraelski tjóðardagurin fylgir annars hebraiska kalendaranum, og flytir tí frá ári til ár. 14. mai 1948 var 5. iyar og í Ísrael verður 5. iyar mettur at vera tjóðardagurin. Hann verður tó sjáldan hildin á sjálvum degnum, orsaka av sabbatlógunum í Ísrael. Tí verður tjóðardagurin sum oftast útsettur ella framskundaður ein dag ella tveir.


text:
Pedagogfelagið boðar í tíðindaskrivi frá, at um limir felagsins ansa børnum ímeðan verkbann er, kunnu hesi missa endurgjald fyri mista arbeiðsinntøku.
Í tíðindaskrivi boðar Pedagogfelagið frá, at tað kann kosta endurgjaldskravið, um limir felagsins ansa børnum, ímeðan verkbann er á ansingarstovnum landsins.
Kommunala arbeiðsgevarafelagið hevur avgjørt at steingja allar dagsstovnar í landinum, og tað er tí at pedagogfelagið áleggur limum sínum ikki at arbeiða.
– Limir, sum ganga ímóti boðunum frá felagnum, missa møguleika fyri endurgjald av mistari arbeiðsinntøku, so leingi verkbannið hjá Kommunla Arbeiðsgeverafelagnum stendur við, sigur nevndin hjá pedagogfelagnum í tíðindaskrivinum.


text:
Gjaldsmøguleikar
BankNordik bjóðar tínum virki nógvar ymiskar tænastur, sum kunnu brúkast til at fáa eitt greitt yvirlit, stýra gjaldførinum, rinda kreditorum og krevja inn frá debitorum.
BankaflytingarVið eini bankaflyting kann títt virki flyta pening av kontu í BankNordik á eina kontu í øllum føroyskum, donskum og grønlendskum peningastovnum. Tú kanst eisini taka ímóti peningi frá kundum í hesum londum, uttan mun til hvønn peningastovn kundin brúkar.
Tá ið tú skalt flyta pening til onnur lond enn tey, ið eru nevnd her, kanst tú nýta flytingar til útheimin.
Gjaldskipanin
Títt virki kann nýta Gjaldskipanina bæði sum kreditor og debitor, til sjálvvirkandi rindan av gjøldum og rokningum, og at senda kundum rokningar. Gjaldskipanin tryggjar, at fyritøkan rindar og móttekur pening rættstundis og ómakaleyst.
Elektron umsitur Gjaldskipanina. Les meira um skipanina her.
Rokningadepilin
Rokningadepilin er ein skipan, har títt virki ókeypis kann senda og móttaka rokningar talgilt. Við Rokningadeplinum sleppa tit undan at útskriva, pakka og avgreiða rokningar. Tit spara bæði tíð og pening.
Rokningadepilin er ein skipan hjá Elektron. Les meira um skipanina her.


text:
Eitt av yngstu valevnunum til løgtinsvalið, er Hanus Samró. Greið frá, hvønn miðil hann brúkar, at fáa politiska boðskapin fram, nú løgtingsval er. Hvør er boðskapurin? Er boðskapurin greiður? Hvar eru vit saman við valevninum? Hvør er frásøgupersónur? Hví eru vit á hesum stað? Er Hanus sannførandi, og eydnast hon at fáa boðskapin fram? Hvør er málbólkurin? Fær hetta stað, sum vit vitja, nakran ágóða, um tey velja Hanus? Gevið filminum karakter við grundgeving.
Nýtt í valstríðnum hesaferð er, at eitt valevni bjóðar ein biltúr í egnum billi, og soleiðis kunnu fólk spyrja valevni um líkt og ólíkt. Fyrra filmsbrotið, podcastið, er ein upptøka av hesum átakinum, sum annars ikki verður filmað, meðan seinni filmurin er frá Kringvarpinum: "Val á vegnum". Tey filmað eitt prát við valevni, sum sita í Kringvarpsbilinumi, meðan sjaførurin, ein útvarpsmaður, spyr og prátar við tey. Hetta slag av podcast hevur ikki verið frammi í føroyskum valdysti áður. Takið støðu til virðið í hesum filmum ella sendingum. Koma vit nærri valevninum á ein hátt, sum vit ikki kunnu í øðrum miðlum? Hvat vigar tyngst, undirhald ella politisk upplýsing? Gevið karkter við grundgeving.
Í seks stuttfilmum verður Sonja Jógvansdóttir lýst av vinfólki og kenningum, men eisini í kjaki við politisk mótstøðufólk. Hyggið eftir stuttfilmunum og takið støðu til, hvussu teir eru skipaðir. Hvør er høvuðspersónurin? Hvør annar sleppur við? Hvar kundu hesir stuttfilmar verið sendir, um teir vóru ein tíma til longdar? Kenna vit formatið, tað er slagið av sending, aftur? Hyggið eftir donsku sjónvarpsendingunum Her er dit liv og samanberið. Hvør sleppur í tílíkar sjónvarpssendingar? Eru tað ókend fólk á gøtuni, ella fólk, sum hava nakað uppá seg, og hava avrikað nakað? Eru vit øll so áhugaverd, at fleiri kunnu siga nakað um okkum? Roynið í flokkinum at seta ein næming framman fyri tykkum. Ein annar í flokkinum stendur fyri samrøðuni, og ein triði hevur gjørt research um høvuðspersónin. Researchúrslitið verður sett á ein lista. Eftir hesum lista verður høvuðspersónurin spurdur í avtalað tíð, kanska 10 minuttir. Kannið eftir, hvat krevst, um ein tílík samrøða skal rigga og siga okkum nakað. Kjakist um hetta slagi av samrøðum og stuttfilmum. Er størsta nyttan persónlig ella samfelagslig? Gevið átakinum samlaðan karakter við grundgeving.
Í gomlum døgum, tá plakatin var stór og einsamøll, kundi meir enn so henda seg, at onkur frekkur persónur við beráddum huga teknaði á plakatina, so hon fekk mótsætta týdningin. Á henda hátt kom fram ein politisk plakatlist, eitt nú londum sum Póllandi. Frá fólkinum fingu sterkir maktpersónar alt aftur í høvdið. Eins og vit hava havt politiska plakatlist seinastu hálvu øldina, hava vit eisini fingið eina skjóta politiska filmslist á netinum siðani YouTube og Facebook komu fram. Eftir lítlari løtu kann ein dugnaligur skúlanæmingur leggja føroyskan tekst, sum als ikki er korrektur, á ein útlendskan film ella videostubba. Best kendur er Hitler úr filminum Der Untergang (2004), har hann í týdda undirtekstinum kann fáast at siga alt frá samband til loysing. Stílurin er at vera politiskt ókorrektur. At gera sum ein sjálvur vil, mótsætt almenna viljanum, soleiðis, sum hesin sæst og hoyrist í miðlunum og á veljarafundum. Nakað sum at geva ”fingurin”, sum vit siga. Her er eitt dømi, har eitt útlendskt videoklipp hevur fingið føroyskan undirtekst, sum knýtir seg beint til løgtingsvalið, hóast innhaldsliga sambandið ikki er til. Hetta er altso ein ókorrekt týðing. Hyggið at filminum og meti um effektina. Hvør er okkara niðurstøða eftir at hava sæð filmin? Hava vit flutt okkum? Hava vit skilt eitt evnið á ein nyggjan hátt? Er hesin máti at gera stuttfilm og fremja politiska upplýsing virðilig og brúkilig? Hvat heldur tú?
Temasíðan er um løgtingsval og fólkastýri.
Málbólkurin er lærarar og næmingar í miðdeild og framhaldsdeild í fólkaskúlanum.
Í Degi og vika frá fríggjadegnum 28. august verður nýggjasta valkanningin viðgjørd. Eisini verður tosað við Allan Dalsgarð um hvussu kreativ valevnini eru nú fáir dagar eru eftir til valið. Innslagið, kreativ valevni, verður lýst soleiðis: "Eggjandi dansur, rapp og ókeypos konsert við Jens Marna." (2.22 min. - 5.47 min.)
At enda verður vitjað á Býarbókasavninum, har barnaval er. (13.30 min. - 17.24 min.)


text:
FSF Varpið: Nýtt oddalið hjá kvinnum
ítróttur08-06-2017 - 08:06 - Jóanis Nielsen
Mánadagin varð toppdystur í 1. deild hjá kvinnum. EBS/Skála tók ímóti KÍ, og úrslitið gjørdist 4-1 til felagsliðið. Í FSF Varpinum ber til at síggja øll málini.
EB/Streymur/Skála er nýtt oddalið í fremstu deildini hjá kvinnum. Hetta gjørdist greitt mánadagin, 2. hvítusunnudag, tá felagsliðið og meistararnir seinastu nógvu árini, KÍ, møttust Undir Mýrahjalla á Skála.
Úrslitið gjørdist 4-1 til EBS/Skála, sum var frammanfyri 2-0 í steðginum. Men tað er rættuliga tætt millum fremstu liðini í 1. deild hjá kvinnum. Eftir 9 dystir hevur EBS/Skála 24 stig, trý stig fleiri enn KÍ, sum hevur spælt 8 dystir. Bæði liðini hava málmunin 38-8.
Í FSF Varpinum ber til at síggja málini í dystinum millum EBS/Skála og KÍ.


text:
Leingi er tað, ið væl skal vera
Undir yvirskriftini “Leingi er tað, ið væl skal vera” hevur Sendistova Føroya í Brússel greitt frá tilgongdini at gera nýggja avtalu við ES um luttøku Føroya í Horizon 2020.
Horizon 2020 er framhald av FP7, sum var rammuskráin hjá ES við stuðulsmøguleikum innan gransking og menning. Granskingarstovnar í Føroyum lata væl at úrslitunum av luttøkuni í FP7.
Í Horizon 2020, sum fevnir um tíðarskeiðið 2014-2020, eru samanlagt 525 milliardir krónur settar av til gransking, menning, nýskapan, fíggingarmøguleikar og ráðgeving.
Økini fevna breitt og nógvir inngangir eru í skipanina. ES hevur lagt dent á at finna loysnir fyri tær avbjóðingar, sum eru fyri framman á økjum sum t.d. heilsa, umhvørvi, orka og tøkni. Nógv evni eru tvørgangandi og eisini er stór flytføriskipan, har einstaklingur kann fáa stuðul til at flyta millum lond ella har netverk verða sett upp sum liður í ph.d. skúla.
Tíðindi úr Evropasamveldinum kunnu lesast her


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
søndag den 1. april 2012
Nú fer eisini fólkapensjónin í fisk
Av hesi milliard krónum árliga, fara sum frálíðir kanska 10-20 persónar avstað við tí mesta, tá tað verður savnað á færri hondum. Við politiskum vælsignilsi, sum alipolitikkurin vísir. Summi billa sær inn, at kvotabarónarnir fara at brúka pengarnir at gera íløgur í Føroyum, men pengarnir verða givnir burtur uttan treytir, so alt fer ikki til samkomuhús, nógvar milliónir krónur fara eisini til íløgur ella luxuslív uttanlands, sum eingin annar føroyingur fær ágóða av, casino-spæl, strippklubbar, v.m. Tað verður ein spurningur, hvar hesir persónar fáa mest burtur úr.
So nakað nógvar milliónir fara sjálvsagt til framhaldandi at fíggja Fólkaflokkin, sum er ein góð íløga fyri kvotabarónar. Og rættiliga skjótt fara nakrir av hesum kvotabarónum at keypa sær ein stóran miðil eisini -- tað er hent í Íslandi -- so stórkapitalistisku sjónarmiðini vera ordiliga umboðað, um demokratiska viðgerðin er í vanda fyri at fara "av sporinum", eitt nú um sjónarmiðið, at fólksins ogn skal umsitast til frama fyri fólkið sær út til at vinna frama. Enn er ikki neyðugt hjá kapitaláhugamálunum at keypa ein miðil, tí tað er lætt at sleppa framat í ríkiligt mát í verandi miðlum. Men faktisk er gongdin longu væl ávegis.
Fólkaræðið er ein góð skipan, men einki garanti er fyri, at úrslitið er til gagns fyri fólkið. Tað er nakað vit sjálvi stríðast fyri. Ofta ímóti sterkum kapital-áhugamálum. Við ætlanini hjá samgonguni at forera fólksins ogn burtur, og tá tey savnast á fáum hondum, verða hesi kapitaláhugamál sterkari. Tað er ringt nokk, at við eini vinnu við minni kapping (tað er eisini ein partur av somu fiskivinnusemju) verður samlaða virðisskapanin minni og samfelagið fátækari. Men fordeilingin í samfelagnum verður eisini, at fólkið fær minni lut í teimum virðum, sum koma frá natúruni og sum búskaparliga virksemið skapar.
Helst er rætt at hækka pensjónsaldurin sum frálíður, tí fólk ikki bara liva longri, men eru eisini arbeiðsfør longri. Tað eigur tó ikki at verða gjørt fyri at fíggja rán av fólksins ogn á alljósum degi. Tað er Fólkaflokkurin sum hevur arbeitt fyri hesum, men nú hevur Kaj Leo Holm Johannesen sett sær fyri at fremja tað. Afturfyri fekk hann eina yvirskrift í Dimmu: Fólkaflokkurin svølgt ein kamel.


text:
Sverri Egholm
07.02.2018 - 19:47
Ítróttur > Ítróttur > Hondbóltur
Tað gjørdist ov tungt hjá hoyvíksdamum í kvøld, tá tær tóku ímóti Kyndli í fyrru hálvfinaluni í steypakappingini.
Beinanvegin gjørdist munurin ov stórur og grannadamurnar úr Havn vóru ov sterkar til, at H71 nakrantíð kundi gera nakað við tær.
Tá góðir 10 minuttir vóru farnir var støðan 8-0 til Kyndil, og munurin minkaði ikki stórvegis restina av dystinum.
Støðan í hálvleikinum var 8-17 til Kyndil.
Gongdin var tann sama í seinna hálvleiki, hóast H71 til tíðir vísti gott spæl og fekk minkað um munin. Úrslitið gjørdist 31-19 til Kyndil.
Toppskjútti hjá Kyndli gjørdist Turið Arge Samuelsen við 11 málum. Hjá H71 gjørdist Maria H. Weyhe toppskjútti við 12 málum.
Um eina løtu spæla H71 og Neistin hjá monnum hálvfinalu, eisini í Hoyvíkshøllini.
Kvinnuliðini hjá Kyndli og H71 hittast aftur leygarkvøldið klokkan 18.
H71 - Kyndil (31-19)


text:
Síðan kommunan varð gjørd varug við fornleivdir undir bønum á Akursmørk, har arbeiðið við nýggju býarlundini var byrjað, hevur tætt samskifti verið millum kommununa og Tjóðsavnið um, hvussu farast kann víðari fram.
Í felag eru kommunan og Tjóðsavnið nú komin til eina loysn fyri, hvussu arbeiðið við lundini kann halda fram og samstundis taka hædd fyri fornleivdum undir bønum. Írestandi grevstrararbeiðið verður gjørt undir fornfrøðiligum eftirliti, sum inniber, at fólk frá Tjóðsavninum standa hjá gravimaskinuni og eygleiða, um fornfrøðiligar leivdir koma undan kavi. Skuldi tað hent, at fornminni koma undan kavi, verður arbeiðið steðgað, inntil fornminnini eru skrásett. Harafturat verður írestandi grevstrararbeiðið í samstarvi millum kommununa og Tjóðsavnið lagt soleiðis til rættis, at ikki verður grivið so djúpt, at tað á nakran hátt kann skaða fornleivdir undir bønum.
Við hesum meta bæði Klaksvíkar kommuna og Tjóðsavn Føroya, at arbeiðið á bestan hátt kann halda fram.
FORNMINNI ERU FRIÐAÐ – IKKI ØKIÐ
Verða fornminni funnin undir bønum, eru tey at rokna sum friðað jarðføst fornminni, men eftir at hava kannað málið nærri, kunnu bæði kommunan og Tjóðsavnið staðfesta, at Akursmørk (ovari Vágsbøur, yviri á Grundum) ikki er friðað lendi. Hvørki byggisamtykt ella tinglýsing fyri stykkið innihalda viðmerkingar um friðing, og so skuldi annars verið, um talan var um friðaða jørð.
Økið er tó at finna á umrøddum lista yvir støð og bygningar í Klaksvík, sum hava søguligt og møguligt fornfrøðiligt virði, og hóast málið um lundina á Akursmørk hevur tikið útgangsstøði í byggisamtyktini fyri lendið, og harumframt hevur verið væl og virðiliga lýst og kunngjørt alment, so hevði málið helst verið betur og skjótari loyst, um samskiftið millum kommununa og Tjóðsavnið kom í lag fyrr.
KUNNU GERA NÓGV BETRI
Hóast bæði Klaksvíkar kommuna og Tjóðsavn Føroya eftir besta førimuni røkja sínar uppgávur og tæna sínum endamáli, kunnu ábøtur altíð gerast. Og støður sum hendan íkomna kunnu somuleiðis gera allar partar klókari og betri brynjað til framtíðar uppgávur. Við virðing fyri javnvágini millum fortíð og framtíð fer Klaksvíkar kommuna eisini framyvir at taka atlit til kanningar og kunningar frá Tjóðsavninum, tá ið verkætlanir verða lagdar til rættis. Tí er arbeiði farið í gongd at skráseta øll økini, ið eru á listanum hjá Tjóðsavninum, í KT-skipanum hjá kommununi, soleiðis at líknandi støður ikki taka seg upp aftur.
Tjóðsavn Føroya
Kúrdalsvegur 15
FO-188 Hoyvík
Klaksvíkar kommuna
Nólsoyar Pálsgøta 32
FO-700 Klaksvík


text:
Sperra kort
Missir tú kortið burtur ella hevur illgruna um, at onkur kennir loynitalið er týdningarmikið, at tú ringir beinanvegin til:
- Kundatænastuna hjá Eik á tlf. 348000 (gerandisdagar)
- Kundatænastuna hjá Nets - fyrr PBS (um kvøldið ella í vikuskiftinum) á tlf.:
- +45 44 89 27 50 (Sperra MasterCard)
- +45 44 89 29 29 (Sperra Visa kort)
Hesi nummur eru tey somu, um tú ert staddur í Føroyum ella uttanlands.
GG! Minst til at hava kontunummar ella kortnummar klárt, tá tú ringir fyri at sperra kortið.
Kort verða sperrað av hesum orsøkum:
- Eftir áheitan frá korteigara, tí kortið er burturmist/stolið
- Vegna trot á kontu
- PIN-kotan er innlisin skeivt meira enn 3 ferðir (sjálvvirkandi sperring)
- Nýtslan í útlendskum valuta er størri enn 20 túsund í 30 leypandi dagar (sjálvvirkandi sperring)
- Nýtslan í eitt samdøgur er meira enn 15 ferðir í terminali og sjálvtøkum (sjávvirkandi sperring)
- Tá Eik fær boð um at korteigari er deyður


text:
Ítróttafelagið Svanur
Ítróttarfelagið fyri brekað í Eysturoynni, ”Svanur”, varð stovnað í mars 2009. Svanur varð fyrsta limafelag undir sersambandinum fyri ítrótt fyri brekað, ÍSB.
Svanur arbeiðir fyri:
-at menna ítrótt fyri brekað í Eysturoy
-at skapa umstøður fyri fleiri itróttagreinum
-at skipa fyri kappingum saman við ÍSB
-at skapa áhuga fyri ítrótti millum fólk við breki í Eysturoy og harvið geva gerandisdegnum eitt innihald
-at skapa okkum ein samleika, identitet, hetta er okkara felag, sum vit eru glað fyri og standa saman um
-at fáa rørslutarnað í gongd við itrótt.
Felagið hevur eini 45 limir.
Ítróttafelagið Svanur
Postboks 125
600 Saltangará
Formaður: Hendrik Olsen
Heimasíða: www.svanur.fo


text:
Um Framskák
Fyritøkan varð sett á stovn í 2013, undir navninum Videofundir. Í 2016 broyttu vit navn til Framskák. Umframt at vera fremsti veitari innan videofundarloysnir til føroysku vinnuna, hava vit eisini serkunnleika innan KT-útgerð og rúmstýring til fundarvirksemi. Vit vilja tryggja viðskiftafólki okkara loysnir, ið gera arbeiðsdagin lættari. Við drúgvum royndum vegleiða og ráðgeva vit um møguleikarnar, ið eru á marknaðinum. Saman finna vit loysnina, ið hóskar til tørvin hjá fyritøkuni.
Les meira


text:
Ingi Samuelsen
16.01.2018 - 11:40
Tíðindi > Uttanlands - ES
Noreg ávarar nú ES móti at geva Stórebretlandi eina meira gevandi skipan í sambandi við brexit, enn tað skipan, Noreg hevur við evropeiska samstarvið.
Tað kann føra til krav um nýggjar samráðingar av norsku ES-avtaluni, skrivar bretska blaðið The Guardian.
Blaðið skrivar, at norsk embætisfólk fleiri ferðir hava sagt fyri umboð fyri ES, at tey óttast fyri, at ein alt ov góð avtala fyri Bretland kann føra til norskt krav um nýggjar samráðingar.
Noreg er partur av innara marknaðinum hjá ES gjøgnum sonevndu EBS-avtaluna. Afturfyri rindar Noreg eitt gjald til felagskassan hjá ES og gevur seg undir ES-krøvini um frítt flytføri.
Hetta merkir, at Noreg í dag rindar meira pr. persón til ES-fíggjarætlanina, enn Stórabretland ger, meðan tað enn er limur í ES. Men tað gevur ikki atkvøðurætt í Brússel.
- Norðmenn fylgja væl við hesum máli fyri at tryggja sær, at vit ikki geva Stórabretlandi eina betri avtalu enn teir fáa, sigur ein ES-embætismaður við The Guardian.
Stórabretland fer burtur úr ES-felagsskapinum í mars komandi ár. Avgerðin varð tikin á eini fólkaatkvøðu í juni 2016.
Bretski forsætisráðharrin, Theresa May, hevur fyrr tosað um, at hon ynskir ein ”djúpan og serligan felagsskap” við ES, ið røkkur longur enn fríhandilsavtalan, sum Kanada hevur við ES.
Men sambært Guardian, kunnu norsk mótmæli forða fyri hennara ætlanum. Embætisfólk í ES-nevndini vísa á, at um tað ikki verður lurtað eftir Noregi, kunnu norðmenn framyvir gerast meira krevjandi í fiskivinnupolitikkinum, tá nýggjar avtalur skulu gerast eftir Brexit.
Bretska stjórnin vísir tó aftur at gera eina avtalu við ES, ið líkist avtaluni, sum Noreg hevur, skrivar Ritzau.


text:
Hóast Føroyar eru nýtt filmsland við nógvum gávuríkum ungfólkum, ið bara bíða eftir at sleppa at gera spælifilm í okkara eksotisku náttúru, er føroyska filmssøgan munandi eldri enn flestu geva sær far um. Fyrstu filmsupptøkur á heimavølli gjørdi danski Ole Olsen í 1907, tá Fríðrikur 8. kongur, sum var ávegis til Íslands, steðgaði her.
Árið fyri hevði Ole Olsen stovnað Nordisk Film, ið er heimsins elsta filmsfelag, sum enn er virkið. Um hetta mundið var longu biografur hjá Ólavi á Heygum í Vestmanna. Hann hevði keypt eitt filmstól í Noregi, sum hann trý ár seinni seldi til starvsfelaga sín Dia av Bø, Andrias Niclasen, sum so fór at vísa film í Havn.
Við einum løttum Kinoamo 35 mm filmstóli við góðari Jena Tessar linsu hava Julius Høgnesen úr Oyndarfirði og systkinabanrið Ingvald Olsen í Havn filmað kongavitjan í 1926. Við sama tóli hevur Julius seinni gjørt nógvar upptøkur, sum nú eru varðveittar á Fornminnissavninum og kunnu síggjast í dvd filmunum Føroyskar søgur (2009).
Síðan hava Føroyar verið baktjald og upptøkustaður, tá ið fremmand fólk hava gjørt film her. Fyrsti filmur, vit í somáta vita um, er svart-hvíti ljóðleysi heimildarfilmurin Farornas Ö, sum tó er eitt slag av spælifilmi eisini. Tað var sviin Sten Nordenskiöld, sum hekk í fuglabjørgunum úti í Skúgvoy í 1929 og tók film av lívinum har, eisini tá tey hildu brúdleyp. Filmurin varð frumsýndur í Stockholm árið eftir.
Aðrir útlendskir filmar, sum hava brúkt brøttu fuglabjørgini og harða streymin millum oyggjarnar, eru eysturtýska DEFA-filmsfelagið við Schatten über den Inseln (DDR 1952), Selkvinnen (NO 1953), Tro, håb og trolddom (DK 1960), Barbara - wild wie das Meer (BRD 1961), Barbara (DK 1997), Dansinn (IS 1998) og Buzz Aldrin, hvor ble det av deg i alt mylderet? (NO 2011)
Við hvørki fígging ella ídnaði, hava føroysk filmsfólk higartil dúvað upp á danskt og norðurlendskt samstarv, har útlendingar ofta hava havt leiðsluna. Vegna tvørrandi filmsídnað og fíggjarmøguleikar í Føroyum, fingu handilsmenn hin danska Leo Hansen higar at gera lýsingafilm. Í 1949 lýsti Jørgen Roos ein bónda á garðinum, í 1965 møtti Knud Leif Thomsen merkisverda listamanninum Stefani Danielsen í Nólsoy, meðan Ulla Boje Rasmussen gjørdi spennandi samtíðarlýsingar av fólkinum í Gásadali (1990) og í Mykinesi (1992). Seinni goymdi hon politisku samráðingarnar millum Føroyar og Danmark í filminum Færøerne.dk (DK 2003).
Danski dokumentaristurin Jørgen Roos fekk Jack Kampmann og William Heinesen at skriva handrit, so hann kundi filma Færøerne - Føroyar (DK 1961), ið fekk gyltu Evreux virðislønina. Í 1970’unum varð líknandi samstarv, tá høvundarnir Gunnar Hoydal og Steinbjørn B. Jacobsen skrivaðu handrit til danskan sjónvarpsfilm, og um aldarskiftið fekk Per Zachariassen í lag ungdómssendingar úr Føroyum, sum sama sjónvarp sendi.
Við einum sjáldsama góðum eyga fyri smálutum, tók Jákup Andreas Arge film av gerandislívi í 1960’unum, eisini av siðsøguligum slag, tá tey um sama mundi veltu korn í Húsavík.
Fyrst í 1970’unum tók framleiðslufelagið Tór Film á seg at lýsa føroysku samtíðina og høvundarnar William Heinesen, Christian Matras og Heðin Brú í sjáldsama virðismikla heimildarfilminum Tríggir varðar (FO 1977). Miðskeiðis í 1970’unum savnaði spanski Miguel Hidalgo leikarar í Havn og gjørdi ein ræðufilm og einfaldu smalfilmarnar Rannvá (FO 1974), Páll Fangi (FO 1975) og Heystblómur (FO 1977).
Sjónvarp Føroya, sum varð sett á stovn í 1984, hevur higartil gjørt fáar spælifilmsroyndir, stuttar sum langar. Nevndir kunnu verða Alfred (FO 1986) hjá Eir í Ólavstovu og Stjórin er á floti (FO 1987) hjá Øssuri Winthereig.
Nýtt samstarv varð roynt við William Heinesen í 1980’unum, tá danski leikstjórin Henning Carlsen søkti um stuðul frá danska filmstovninum at gera spælifilm úr stuttsøguni Don Juan fra Tranhuset, men uttan úrslit.
Katrin Ottarsdóttir, einasti føroyski filmsleikstjóri, ið javnan hevur gjørt vart við seg úti í heimi, sýndi í 1989 fyrsta føroyska spælifilmin, Atlantic Rhapsody (FO 1989) fyri eini altjóða áskoðarafjøld í Norðurlandahúsinum, har 8. almenna norðurlendska filmstevnan varð hildin við Filmsfelagnum sum verti. Hesin fyrsti føroyski biograffilmur varð tikin upp í 16 mm og blástur upp til 35 mm, so biografarnir kundu vísa hann. Filmurin er ein kaleidoskopisk søga úr Havn í 52 senum. Norðurlendska filmstevnan varð nevnd í Variety, og fremsti filmsummælari tá, Derek Malcolm í The Guardian, bar filmin hjá Katrini saman við teir hjá Woody Allen, tá hann lýsti Manhattan. Atlantic Rhapsody vann fyrstu virðisløn á Norðurlendsku Filmstevnuni í Lübeck í 1989. Seinni hevur Katrin gjørt Maðurin ið slapp at fara (1995), ein road-movie í Føroyum Bye Bye Blue Bird (DK-FO 1999), tríggjar filmar, sum lýsa listamenninar Hans Paula Olsen í Eingin kann gera tað perfekta (FO2008), Tórodd Poulsen í Ein regla um dagin má vera nokk! (FO 2008) og Jóanes Nielsen í Sporini vaksa úr orðum (FO 2009). Saman við dóttrini, Hildigunn Eyðfinnsdóttir, hevur Katrin gjørt fimm hugtakandi svart-hvítar stuttfilmar í eini fimm rúms íbúð við savnandi heitinum Lejlighedsminder (DK 2012). Nýggjasti biograffilmur hjá Katrin er LUDO (FO 2014), sum byggir á yrking úr egna yrkingsavninum Eru koparrør í himmiríki, sum hon fekk bókmentavirðisløn M.A. Jacobsens fyri.
Eftir túsundáraskiftið bar Teitur Árnason boð um eitt nýtt ættarlið av filmslistafólki við skaldaborna filminum um lívið í Hattarvík, Burturhugur (FO 2002), sum varð frumsýndur á Listastevnu Føroya í Norðurlandahúsinum.
Síðan tá hava enn yngri fólk eisini sýnt filmislistaligar gávur, so sum Sakaris Stórá, við Passasjeren (NO 2009), Summarnátt (FO 2012) og Vetrarmorgun (FO 2014), Anton Petersen við Skýming (FO 2012), Heiðrikur á Heygum við Sigarett (FO 2010), True Love (2013) og Skuld (2014), Dávur Djurhuus við Terminal (2013) og Andrias Høgenni við Stev (FO 2009), Ávegis (FO 2011), Harmoni (FO 2012), Eina (FO 2013), Det mand ikke taler om (DK 2014) og Kom og dansa (FO 2015).”. Teir hava verið umboðaðir á filmstevnum úti í heimi, og í 2011 vann Sakaris virðisløn í Reykjavik og í 2014 í Berlin.
Undir navninum Magma hava Marianna Mørkøre og Rannvá Káradóttir gjørt fleiri stuttar surrealistiskar dansifilmar í svørtum og hvítum, sum hava verið sýndir á altjóða filmstevnum og mótaframsýningum. Hin virkni Heiðrikur á Heygum hevur eisini gjørt fleiri tónleikavideo, eitt nú Orka: Aldan reyð (FO 2011)
Filmsfelagið hevur síðani 1962 víst listaliga áhugaverdan film í Havnar Bio og í Leikhús Bio í Sjónleikarhúsinum í Havn.
Síðan 2005 hevur Klippfisk verið savningarstaður hjá ungfólki, sum vil royna seg við filmi sum listagrein. Klippfisk er fíggjað av Tórshavnar kommunu og hevur hildið til í hølum hjá gamla Sjónvarpinum. Í 2012 fór Norðurlandahúsið undir ein filmsgrunn, sum læt 200.000 kr til filmsgerð trý ár á rað. Í 2014 fór Mentamálaráðið at lata almennan stuðul til filmsgerð. Í 2015 var upphæddin 700.000 kr, í 2016 1,5 mió og í 2017 er almenna upphæddin til filmsgerð hækkað til 2 mió kr, sum tveir filmkonsulentar gera uppskot um, hvør skal fáa.
Í 2012 vórðu filmsvirðislønirnar, Geytin, sum er 25.000, og Áskoðaravirðisløn Tórshavnar kommunu, ið er 15.000 kr, latnar fyrstu ferð á almennum filmskvøldi, sum er í Norðurlandahúsinum 11. desember. Síðani í 2015 hevur Tryggingarfelagið Føroyar latið vinningin. Nú er avtala við BankNordik at lata Geytavinningin.
Geytavinnarar eru higartil Sakaris Stórá fyri Summarnátt í 2012, Dávur Djurhuus fyri Terminal í 2013, Heiðrikur á Heygum fyri Skuld í 2014, Andrias Høgenni fyri Stina Karina í 2015 og Andrias Høgenni aftur í 2016 fyri Et knæk. Tey, ið hava vunnið Áskoðaravirðisløn Tórshavnar kommunu eru higartil Annika á Lofti fyri Mist í 2012, Jónfinn Stenberg fyri Munch í 2013, Heiðrikur á Heygum fyri Skuld í 2014, Jónfinn Stenberg og Jóannes Lamhauge fyri Tunnan í 2015 og Andrias Høgenni fyri Et knæk í 2016.
Hin 6. september í 2017 frumsýndi Sakaris Stóra Dreymar við havið, sum er fyrsti filmur, hann hevur gjørt í spælifilmslongd. Høvuðsleikarar eru Helena Heðinsdóttir, sum er Ragna, og Juliett Nattestad, sum er Ester. Filmurin fær bestu ummæli í Dimmalætting og í Kringvarpinum. Uttanríkistænastan hjá Føroya løgtingi endurtekur á enskum tey góðu føroysku ummælini.
Í 2017 er eingin Geytakapping.
Birgir Kruse september 2017


text:
Jan 11, 2013
“Eg elski landið, men hati fólkið”
Eftir at hava hoyrt um svansið á ALS skilji eg betur Regin Dahlsa útmelding í yrkingini. Hetta landið er fult av kraddarum, egoistum og stjórum og undirstjórum og varðastjórum og fyribilssettum stjórum. Eg hati ikki einstakar persónar, men eitt slag av fólki, eitt slag av eirindarleysum atburði og vantandi empati, eitt slag av óumhugsnum óskilagóðum ópolitikarum. Bíða, bíða…bíða eftir avgerð um karaktersnýt á Strondum, bíða eftir reglugerð um mønustingara, bíða eftir Marknagili, bíða eftir , at tíðirnar skula batna, bíða eftir Godot, bíða eftir hækkaðum blokki. Nei, weekendin skal so ikki spillast av hesum dapurtonkum. Plagi at lata tað bara perla av og stinga høvdið í sandin ella undir veingin…men tað byrjar at leka inn um fjaðrarnar…dansur er í Skálavík í annaðkvøld, hevði tað verið sum fyrr, so fingu teir tátt…og ein táttur ER á fb. Hann hevur hóskandi lagið ‘Alment starv’.
Nei, gott vikuskifti allir blogglesarar! Royni bara at abstrahera…eitur tað ikki so, tá ið tú skalt ikki hugsa meiri um tað.
Nei, gott vikuskifti allir blogglesarar! Royni bara at abstrahera…eitur tað ikki so, tá ið tú skalt ikki hugsa meiri um tað.
Skrivað hevur Bergljót av Skarði klokkan 13:57
Subscribe to: Post Comments (Atom)


text:
San Francisco
San Francisco er 14. størsti býur í Sambandsríkinum Amerika og 4. størsti býur í amerikanska statinum Kalifornia. Býurin er tann tættast bygdi í Kalifornia og næsttættast bygdi býur í øllum USA, næst eftir New York City. Býurin liggur á San Francisco hálvoynni millum Kyrrahavið og San Francisco-víkina. Býurin er uppkallaður eftir halgimenninum Franciskus av Assisi. Býurin varð settur á stovn hin 29. juni 1776, tá sponsk niðursetufólk bygdu ein skansa við Golden Gate og settu á stovn eina missión, sum var uppkallað eftir Sankta Frans av Assisi, stutt hagani. Enn verða kaðalsporvognar brúktir í almenna flutninginum í brøttu brekkunum í San Francisco.
Landskjálvtar eru vanligir har á leið, og ofta hava teir gjørt stóran skaða. Mánadagin 25. august í 2014 varð San Francisco raktur av einum jarðskjálvta, ið varð máldur til 6 á richterstiganum. Hesin skjálvtin varð máldur klokkan 3 um náttina lokala tíð. Miðdepilin í skjálvtanum lá við American Danyon í Napa Valley, í nánd av San Francisco. Her merktust ristingarnar eisini sera nógv. Eini 70 hava fingið skaða orsakað av hesum, eins og fleiri søguligir bygningar fingu skaða. Eingin er kortini deyður av jarðskjálvtanum [1].
Tættbygda økið er rundan um San Franciscovík og gongur víðari suður til San Jose. Tríggjar brýr binda saman tættbygdu økini tvørtur um San Franciscovík. Øki við tøttum skógarvøkstri eru um stóran part av Santa Cruzfjøllum vestanfyri jarðfrøðiliga umskaringarøkið í San Andreas. Onnur skógarøki eru á høvdunum eystanfyri San Franciscovík.
University of California, Berkeley (UC Berkeley) er uttan fyri San Francisco og telist millum bestu universitetini í heiminum. Eitt av heimsins størstu fongslum, San Quentin State Prison, liggur í eini vík við San Francisco.
Í heimsins dýrasta býi, San Francisco, er miðalleiguprísurin fyri eina lítla íbúð við plássi fyri einari familju upp á fýra 4.000 dollarar um mánaðin, svarandi til góðar 28.000 DDK. Sostatt skal familjan vinna 163.000 dollarar – knappar 1,2 milliónir krónur – um árið fyri at hava ráð til at búgva í íbúðini. Útrokningarnar hjá Nested byggja á eina bústaðavídd upp á 39 fermetrar til ein einstakan persón og 75 fermetrar til eina familju upp á fýra.[2]
Samkynd mentan[rætta | rætta wikitekst]
Síðan Seinna heimskríggj var komið at enda hevur San Francisco drigið samkyndar menn í hópatalið til sín. Tað byrjaði við, at amerikanski herurin skipað fór í holt við at senda menn ið vóru undir illgruna fyri at vera samkyndir til San Francisco. Nógvir av hesum monnunum blivu búgvandi í býnum, eftirsum tað var lættari at hitta líkasinnaði har. Menninir lótu upp barrir og møtistøð fyri samkynd. Í 1950-árunum undir antikommunistisku leiðslunini hjá Joseph McCarthy, fór ein heksajagstran fram móti samkyndum, eitt nú í amerikonsku fyrisitingini, og hetta førdi til, at uppaftur fleiri samkynd fluttu til San Francisco. Í 1969 búðu tað fleiri samkynd fólk per íbúgva í San Francisco enn í nøkrum øðrum amerikanskum stati. Í 1970-árunum búsettu uppaftur fleiri samkynd seg í økinum sum nevnist Castro, sum kom at gerast ein miðdepil fyri samkynd, og San Francisco Pride byrjaði. Tann fyrsti politikarin í Kalifornia, ið var opin um at hann var samkyndur, var Harvey Milk, ið varð valdur inn í San Francisco Board of Supervisors, sum er stjórnin í City and County of San Francisco. Mikl var kendur fyri sítt arbeiði fyri at betra um rættindini hjá teimum samkyndu.
Í San Francisco verður spurningurin, hvørt samkynd sleppa at giftast ella eiga børn ikki umrøddur. Tí í einum býi, har nærum 10. hvør av íbúgvunum eru samkynd, verða børn hjá samkyndum foreldrum ikki fatað sum nakað serligt, sum skal granskast. Fyrsta ættarliði er uppvaksið hjá samkyndum foreldrum uttan nakað hóvasták.
Myndir[rætta | rætta wikitekst]
Golden Gate brúnni. Innsiglingin, sum teir kalla Golden Gate, er sera vøkur.
Kaliforniska sjóleyvan er tað kópaslagið, ið mest verður vant til framsýningar. Tær halda til í túsundatali við kalifornsku strendurnar. Tær taka serliga fisk, høgguslokk og onnur sjódjór.


text:
Tað er fríggjadagur, 10. august. Veðrið er av tí allar fagrasta, ikki ein skýkloddi á himli. Nokk besti dagur í ár. Eg sigi við Veru at í morgun ætli eg mær niðan á Háfjall. Hon heldur eg burdi heldur tikið eina hond i við babba, sum stríðist við at gera okkum tún omanfyri húsini. Men allíkavæl dugir hon gott at síggja at dagurin í dag er júst ein slíkur har fjøllini standa víðopin og bjóða inn.
Aftaná ein skjótan kaffimunn leggi eg til brots, klokkan er 10:30. Eg fari frá brunnunum og takið beint niðan ímóti niðasta hamara. Onkur vildi kanska gingið niðan á Brúnaskarð fyrst, sum er ein nakað lættari túrur. Men í dag ætlaði eg at gera skjótt av tí valdi eg hesa leiðini.
Eg brúkti 53 minuttir niðan og 34 minuttir omanaftur. Ein frálíkur túrur.
Niðanfyri eru nakrar myndir eg tók á túrinum.


text:
Landslisvenjarin Claus Rasmussen hevur n˙ tiki ˙t teir fj˙rtan spŠlararnar, sum skulu spŠla tveir landsdystir Ý Finnlandi Ý d°gunum 28. september til 1. oktober.
SpŠlararnir eru hesir: ┌r VB Gurid Mortensen og Helga KjŠrbo, ˙r Kyndli Anja Heinadˇttir og Turi Arge, ˙r Stj°rnuni Lovisa Lassen og Durita Chirstophersen, ˙r Neistanum Jacklin Durhuus, Birita Wardum, Marjun Danberg, Bßra Hansen og Maria Svabo Samuelsen, ˙r V═F Liljan Durhuus, ˙r FIF Ý Danmark Halla Midjord og ˙r Team Amager Erla Eliasen.
Landslisvenjing hevur veri um vikuskifti, har venjingarst°an hjß spŠlarum eisini er kanna. Landslii venur tvŠr ferir saman aftrat, ßrenn fari verur til Finnlands.
┴hugavert at hoyra, at Durita Christophersen kanska kemur aftur Ý f°royskan hondbˇlt. Hon er Ý starvsvenjing Ý Havn, fer aftur til Danmarkar 28. oktober, og tß er alt meira ˇvist hjß Duritu.
Or: Vagnur
Mynd: ┴lvur
---


text:
Andakt
28. november 2011
Tí at Guds náði er vorðin opinberað til frelsu fyri allar menniskjur, og hon uppsiðar okkum til at avnokta gudloysið og hinar veraldligu girndirnar og liva hóvliga og rættvísiliga og gudiliga í hesum heimi. Tit.2,11-12
Tí at Guds náði er vorðin opinberað til frelsu fyri allar menniskjur, og hon uppsiðar okkum til at avnokta gudloysið og hinar veraldligu girndirnar og liva hóvliga og rættvísiliga og gudiliga í hesum heimi. Tit.2,11-12
Holdsins girnd stendur andanum ímóti. Tað er enn ein bardagi. Mong ery tey kristnu, sum leingjast eftir bjarging, tí verðin freistaði tey. Aftur og aftur mugu tey spyrja: Hvussu verði eg ein sannur og livandi kristin?
Guds orð hevur svarið.
Tað verður tú ikki við at taka nýggjar avgerðir. Tað verður tú heldur ikki við at gera nýggjar royndir og heilhjartaður geva teg yvir. Tað eydnast heldur ikki við gudsótta av ymiskum slagi.
Nei, einasti vegurin, sum førir fram, er náðarinnar vegur. Guds kærleiki megnar tað, eingin annar megnar.
Tað, Gud hevur gjørt fyri teg, fær teg at liva eitt lív, sum tú ongantíð hevði kunnað livað í egnari megi.
Tað er nakað óhugnaliga strangt yvir einum lógar-kristnum. Ber til at vinna sigrar, verður hjartað alt meiri sjálvsøki og hugmóðigt. Øvundsjúka, sjálvsøkni og ongin kærleiki trívast undir yvirflatuni.
Tað er nakað heilt annað við einum náðar-kristnum. Náðin lærir hann at siga nei til tað, sum gongur Gudi ímóti. Tað ger hann ikki stóran í egnum tonkum. Hann veit jú, at uttan Gud var hann einki. Hann lovprísar Guds náði. Náðin fyllir hjartað. Tað er eisini náðin, sum fær hann at uppføra seg øðrvísi. Tað er einki, hann kann rósa sær av. Ávøksturin er ikki hansara, men Guds.
Undrast tú á, at tú ongantíð verður troyttur at hoyra um Jesus? Gerningar hansara eru lívsins breyð fyri teg. Við Jesusi í tínum stað, er keldan til alt gott i tínum lívi.
Tí: Verð verandi í Guds náði. Gleð teg um náðina. Lat náðina fylla og hita títt hjarta.
Sólva Syderbø týddi úr andaktsbókini hjá Hans Erik Nissen : Et er nødvendigt


text:
Fyritøkan Gómagott, sum heldur til í farstøðini í Steinatúni varð í dag kosin Ársins Íverkseti 2018.
Tað var Aksel V. Johannessen, løgmaður, sum avdúkaði hetta á Íverksetaradegnum í Öström fyri løtu síðani.
Løgmaður vísti í síni grundgeving á, at Gómagott er ímyndin av íverksetan. Tað var í 2014, at Kirsten Hammer saman við manni sínum Høgna fór undir at gera meira burtur úr sínum frítíðarítrivi at gera konfekt.
At byrja við var talan um at selja á jólasølum og festivalum. Sama ár varð farið undir veruliga framleiðslu. Árið eftir fann fyritøkan eitt niðurlagt bakarí í eysturbýnum í Havn og fekk góðkenning til framleiðslu har.
Bakaríið gjørdist skjótt ov lítið, og í 2016 flutti Gómagott í gamla bankabygningin, har tað nú er farstøð í miðbýnum í Havn. Gómagott er nú kafé og konditarí eisini.
Í takkarrøðu síni vísti Kirstin Hammer á, at tað er takkað verið stórari hjálp frá einum góðum baklandi, og seinni frá dugnaligum starvsfólki, at fyritøkan er blivin so væleydnað, sum hon er.
Og so takkaði hon eisini fyri hjálpina, tey hava fingið frá Hugskotinum.
- Tað er týdningarmikið, at leikluturin hjá slíkum íverksetarahjálparum ikki verður undirmettur, segði Kirstin Hammer.